AN COIMISIÚN EORPACH Strasbourg, 5.4.2022 COM(2022) 156 final 2022/0104(COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear

Treoir 2010/75/AE ó Pharlaimint na hEorpa agus ón gComhairle an 24 Samhain 2010 maidir le hastaíochtaí tionsclaíocha (cosc agus rialú comhtháite ar thruailliú) agus Treoir 1999/31/CE ón gComhairle an 26 Aibreán 1999 maidir le líonadh talún le dramhaíl



(Téacs atá ábhartha maidir le LEE) {SEC(2022) 169 final} - {SWD(2022) 110 final} - {SWD(2022) 111 final} - {SWD(2022) 112 final}







CLÁR MEABHRÁN MÍNIÚCHÁIN 3 1.COMHTHÉACS AN TOGRA3 2.BUNÚS DLÍ, COIMHDEACHT AGUS COMHRÉIREACHT9 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR10 4.IMPLEACHTAÍ BUISÉADACHA13 5.EILIMINTÍ EILE14 TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir 2010/75/AE ó Pharlaimint na hEorpa agus ón gComhairle an 24 Samhain 2010 maidir le hastaíochtaí tionsclaíocha (cosc agus rialú comhtháite ar thruailliú) agus Treoir 1999/31/CE ón gComhairle maidir le líonadh talún le dramhaíl20 RÁITEAS AIRGEADAIS REACHTACH 51 1.LEAGAN AMACH AN TOGRA/TIONSCNAIMH51 1.1.Teideal an togra/tionscnaimh51 1.2.Réimsí beartais lena mbaineann51 1.3.Baineann an togra/tionscnamh le:51 1.4.Cuspóirí51 1.4.1.Cuspóirí ginearálta51 1.4.2.Cuspóirí sonracha51 1.4.3.An toradh agus an tionchar a bhfuil súil leo52

1.4.4.Táscairí feidhmíochta52 1.5.Forais an togra/tionscnaimh53 1.5.1.Na ceanglais is gá a chomhlíonadh sa ghearrthéarma nó san fhadtéarma, lena n‑áirítear amlíne mhionsonraithe maidir le cur chun feidhme céimneach an tionscnaimh53 1.5.2.Breisluach rannpháirtíocht an Aontais.54 1.5.3.Ceachtanna a foghlaimíodh ó thaithí eile den sórt sin san am a chuaigh thart54 1.5.4.Comhoiriúnacht don Chreat Airgeadais Ilbhliantúil agus sineirgíochtaí a d’fhéadfadh a bheith ann le hionstraimí iomchuí eile55 1.5.5.Measúnú ar na roghanna éagsúla maoinithe atá ar fáil, lena n‑áirítear na féidearthachtaí athshannadh a dhéanamh55 1.6.Fad agus tionchar airgeadais an togra/tionscnaimh58 1.7.Modhanna bainistíochta atá beartaithe58 2.BEARTA BAINISTÍOCHTA58 2.1.Rialacha faireacháin agus tuairiscithe58 2.2.Córas bainistíochta agus rialaithe59 2.2.1.An bonn cirt atá leis na modhanna bainistíochta, le sásraí cur chun feidhme an chistithe, leis na módúlachtaí íocaíochta agus leis an straitéis rialaithe atá beartaithe59 2.2.2.Faisnéis faoi na rioscaí a aithníodh agus na córais rialaithe inmheánacha a cuireadh ar bun chun na rioscaí a mhaolú59 2.2.3.Meastachán ar chost‑éifeachtúlacht na rialuithe agus an bonn cirt atá leis sin (cóimheas ‘costais rialaithe ÷ luach na gcistí gaolmhara arna mbainistiú’) agus measúnú ar an leibhéal riosca earráide a mheastar a bheidh ann (tráth an íocaíocht a dhéanamh agus tráth an clár a dhúnadh)59 2.3.Bearta chun calaois agus neamhrialtachtaí a chosc59 3.AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH59 3.1.Ceannteidil an chreata airgeadais ilbhliantúil agus na línte buiséid ar a n‑imreofar tionchar59 3.2.An tionchar airgeadais a mheastar a bheidh ag an togra ar leithreasuithe60 3.2.1.Achoimre ar an tionchar a mheastar a bheidh aige ar leithreasuithe faoi chomhair oibríochtaí60

3.2.2.An t‑aschur a mheastar a chisteofar le leithreasuithe faoi chomhair oibríochtaí64 3.2.3.An tionchar a mheastar a bheidh ar acmhainní ECHA66 3.2.3.1.Na hacmhainní daonna a mheastar a bheidh riachtanach sa Choimisiún67 3.2.4.Comhoiriúnacht don chreat airgeadais ilbhliantúil reatha67 3.2.5.Ranníocaíochtaí ó thríú páirtithe68 3.3.An tionchar a mheastar a bheidh ar ioncam68 MEABHRÁN MÍNIÚCHÁIN 1.COMHTHÉACS AN TOGRA • Forais agus cuspóirí an togra Le Treoir 2010/75/AE maidir le hastaíochtaí tionsclaíocha (‘IED’), rialaítear, ar bhealach comhtháite agus ar bhonn earnáil ar earnáil, na tionchair chomhshaoil a bhíonn ag thart ar 52 000 suiteáil tionsclaíoch agus feirm beostoic (‘suiteálacha agraithionsclaíocha’) mórscála san Eoraip a bhaineann ardriosca truaillithe leo. Cumhdaítear leis na truailleáin ábhartha uile a dhéanann difear do shláinte an duine agus don chomhshaol agus a d’fhéadfadh suiteálacha agraithionsclaíocha a astú. Gineann suiteálacha a rialaítear le IED thart ar 20 % d’iomlán astaíochtaí truailleán an Aontais isteach san aer (de réir maise), thart ar 20 % d’astaíochtaí truailleán isteach san uisce agus thart ar 40 % d’astaíochtaí gás ceaptha teasa (GCT). Ar na gníomhaíochtaí a rialaítear le IED, áirítear gléasraí cumhachta, scaglanna, cóireáil dramhaíola agus loscadh dramhaíola, táirgeadh miotal, stroighne, gloine, ceimiceán, laín agus páipéir, bia agus dí, agus diantógáil muc agus éanlaithe clóis. D’fhéadfadh suiteáil a rialaítear le IED roinnt gníomhaíochtaí IED a dhéanamh, e.g. táirgeadh stroighne agus comhloscadh dramhaíola. Baineadh de thátal as an meastóireacht a rinneadh in 2020 ar IED go raibh sé éifeachtach tríd is tríd truailliú isteach san aer, san uisce agus san ithir de dheasca gníomhaíochtaí tionsclaíocha a chosc agus a rialú, agus maidir le húsáid na dteicnící is fearr atá ar fáil (BAT) a chur chun cinn. Tá laghdú substaintiúil déanta ag IED ar astaíochtaí truailleán san aer, agus san uisce, ach ní an oiread céanna. Bhí sé in a chuidiú freisin chun astaíochtaí isteach san ithir ó shuiteálacha IED a laghdú. Cé go bhfuil sé níos deacra measúnú a dhéanamh ar an tionchar atá ag Treoir ar éifeachtúlacht acmhainní, ar an ngeilleagar ciorclach agus ar an nuálaíocht, is cosúil go bhfuil rannchuidiú dearfach déanta aici, ainneoin a theoranta atá an rannchuidiú sin. Tá rannchuidiú teoranta déanta aici maidir le dícharbónú freisin, laistigh de na srianta atá ar IED faoi láthair. Tá feabhas tagtha ar ghnéithe eile, amhail rochtain phoiblí ar fhaisnéis agus rochtain ar an gceartas, i gcomparáid leis an reachtaíocht a bhí ann roimhe ar tháinig IED ina hionad. Sainaithníodh sa mheastóireacht freisin, áfach, roinnt réimsí a bhféadfaí feabhas a chur orthu, i bhfianaise dúshláin nua. Léiríodh inti gur creat fónta é an Treoir, ach nach bhfuil sí á cur chun feidhme go comhsheasmhach ó Bhallstát go chéile, agus go bhfuil cosc á chur ar bhaint amach iomlán chuspóirí na hionstraime de dheasca leibhéil éagsúla uaillmhéine. De dheasca na ndúshlán sin, tá dochar á dhéanamh d’acmhainneacht na Treorach an brú a chuireann suiteálacha agraithionsclaíocha ar an gcomhshaol a laghdú agus cothrom na hiomaíochta a shocrú lena soláthraítear ardleibhéal cosanta do shláinte an duine agus don chomhshaol. De réir mar a chinn Cúirt Iniúchóirí na hEorpa, déanann na saincheisteanna sin difear freisin d’acmhainneacht IED an prionsabal gurb é údar an truaillithe a íocfaidh as a chur chun feidhme ar bhealach iomchuí. Chun aghaidh a thabhairt ar na dúshláin sin agus chun an claochlú tionsclaíoch ó bhonn is gá idir 2025 agus 2050 a dhreasú, gheall an Coimisiún sa Chomhaontú Glas don Eoraip athbhreithniú a dhéanamh ar bhearta AE chun aghaidh a thabhairt ar thruailliú ó shuiteálacha móra agraithionsclaíocha. Thairis sin, tá an tAontas tiomanta do Chlár Oibre 2030 don Fhorbairt Inbhuanaithe agus dá Spriocanna Forbartha Inbhuanaithe. Rannchuidíonn an togra seo le roinnt de na Spriocanna Forbartha Inbhuanaithe. Is é is cuspóir ginearálta don tionscnaimh sin cuidiú, ar an mbealach is éifeachtaí agus is éifeachtúla, éiceachórais agus sláinte an duine a chosaint ar éifeachtaí díobhálacha an truaillithe ó shuiteálacha móra agraithionsclaíocha agus feabhas a chur ar athléimneacht thionscal an Aontais in aghaidh thionchair an athraithe aeráide. Tá sé d’aidhm ag an athbhreithniú ar IED claochlú agraithionsclaíoch ó bhonn i dtreo truailliú nialasach a spreagadh trí theicneolaíochtaí ceannródaíocha a úsáid, agus ar an mbealach sin rannchuidiú le cuspóirí an Chomhaontaithe Ghlais don Eoraip a bhaint amach mar atá neodracht carbóin, éifeachtúlacht fuinnimh mhéadaithe, timpeallacht saor ó thocsainí agus geilleagar ciorclach. Tá sé d’aidhm aige freisin leanúint de thacaíocht a thabhairt do chothrom na hiomaíochta a chruthú lena soláthrófar ardleibhéal cosanta do shláinte an duine agus don chomhshaol. Ina theannta sin, leis an athbhreithniú ar IED, féachfar leis an reachtaíocht atá ann faoi láthair a nuachóiriú agus a shimpliú, e.g. trí dhigitiú agus trí fheabhas a chur ar an eolas faoi fhoinsí truaillithe. Beidh sé d’aidhm ag an tionscnamh freisin feabhas a chur ar rannpháirtíocht an phobail sa chinnteoireacht agus rochtain ar fhaisnéis agus ar cheartas a mhéadú, lena n‑áirítear ar shásraí éifeachtacha sásaimh. Rud is sonraí ná sin, leis an athbhreithniú ar an Treoir, féachfar leis an méid seo a leanas a dhéanamh: ‘ i. feabhas a chur ar éifeachtacht IED maidir le hastú truailleán ag an bhfoinse ó shuiteálacha agraithionsclaíocha a chosc nó, nuair nach bhfuil sin praiticiúil, a íoslaghdú, a léirítear le leibhéil astaíochta atá ag laghdú go leanúnach nó ar bhealach luathaithe chun drochthionchair ar an tsláinte agus ar an gcomhshaol a sheachaint nó a laghdú, agus staid an chomhshaoil sa limistéar a ndéanann na hastaíochtaí sin difear dó á cur san áireamh; ii. a áirithiú go mbeidh rochtain ag daoine aonair príobháideacha agus ag an tsochaí shibhialta ar fhaisnéis, ar rannpháirtíocht i gcinnteoireacht, agus ar an gceartas (lena n‑áirítear sásamh éifeachtach) i ndáil leis na gléasraí rialáilte a cheadú, a oibriú agus a rialú, a fhágfaidh gníomhaíocht mhéadaithe na sochaí sibhialta; iii. an reachtaíocht a shoiléiriú agus a shimpliú agus an t‑ualach riaracháin a laghdú agus, an tráth céanna, comhsheasmhacht cur chun feidhme ag na Ballstáit a chur chun cinn; iv. glacadh teicneolaíochtaí agus teicnící nuálacha a chur chun cinn le linn an chlaochlaithe thionsclaíoch atá ar siúl faoi láthair, trí athbhreithniú a dhéanamh ar dhoiciméid tagartha BAT (BREFanna) gan mhoill, nuair a bhíonn fianaise ann go bhfuil fáil ar theicnící nuálacha a mbaineann feidhmíocht níos fearr leo, agus trína áirithiú go dtacaíonn ceadanna le gníomhaithe atá chun cinn ar an slua; v. tacú leis an aistriú i dtreo ceimiceáin atá níos sábháilte agus nach bhfuil chomh tocsaineach céanna a úsáid, éifeachtúlacht acmhainní feabhsaithe (fuinneamh, uisce agus dramhaíl a chosc) agus tuilleadh ciorclaíochta;

vi. tacú leis an dícharbónú trí shineirgí a chothú maidir le húsáid teicnící agus infheistíochtaí i dteicnící lena ndéantar truailliú agus astaíochtaí carbóin a chosc nó a laghdú, a léirítear le cúpláil ar na treochtaí i ndéine na n‑astaíochtaí; vii. aghaidh a thabhairt ar na tionchair dhíobhálacha ar an tsláinte agus ar an gcomhshaol a bhíonn ag gníomhaíochtaí agraithionsclaíocha nach rialaítear faoi láthair le IED, a léirítear leis na treochtaí a léiríonn go bhfuil déine na n‑astaíochtaí ag laghdú.’ Ba dhíol sásaimh don Chomhairle agus do Pharlaimint na hEorpa,, an t‑athbhreithniú ar IED agus chuir siad in iúl go raibh súil acu, leis an athbhreithniú sin, go dtabharfaí aghaidh ar astaíochtaí truailleán isteach san aer ó ghníomhaíochtaí tionsclaíocha agus talmhaíochta agus go rannchuideofaí leis an ngeilleagar ciorclach, lena n‑áirítear trí athúsáid uisce a chur chun cinn in earnáil na tionsclaíochta,. Tá moltaí soiléire glactha ag an bPainéal Saoránach Eorpach maidir le hathrú aeráide agus leis an gcomhshaol ina leith sin faoi chuimsiú na Comhdhála ar Thodhchaí na hEorpa. Sa chomhthéacs sin, is léir an tacaíocht atá curtha in iúl ag saoránaigh na hEorpa le go rachaidh an tAontas Eorpach i ngleic leis an truailliú uisce, ithreach agus aeir agus le go laghdóidh sé astaíochtaí meatáin, agus leagann siad béim ar fhreagrachtaí na dtruaillitheoirí. An Sainghrúpa Ardleibhéil um Thionscail Dianfhuinnimh lena mbaineann raon páirtithe leasmhara, ar grúpa é a chuireann comhairle ar an gCoimisiún maidir le beartais atá ábhartha maidir le tionscail dianfhuinnimh ó 2015, d’fhorbair sé máistirphlean ina leagtar amach moltaí maidir le tógáil an chreat bheartais is gá chun an t‑aistriú sin a bhainistiú, agus an tráth céanna, earnáil na tionsclaíochta a choimeád iomaíoch. Moltar ann ‘gur cheart próiseas ceadaithe na Treorach maidir le hAstaíochtaí Tionsclaíocha a oiriúnú chun tacú le bearta laghdaithe GCT i suiteálacha dianfhuinnimh ar feadh an aistrithe.’ • Comhsheasmhacht le forálacha beartais atá sa réimse beartais cheana Is é an Comhaontú Glas don Eoraip straitéis fáis na hEorpa chun geilleagar aeráidneodrach, glan agus ciorclach a áirithiú faoi 2050, bainistíocht acmhainní agus éifeachtúlacht fuinnimh a bharrfheabhsú agus truailliú a íoslaghdú, agus an tráth céanna, aitheantas á thabhairt don ghá atá le beartais an‑chlaochlaitheacha i gcomhréir le bunphrionsabal na héifeachtúlachta fuinnimh. Le Straitéis Ceimiceán an Aontais um an Inbhuanaitheacht i mí Dheireadh Fómhair 2020 agus le Plean Gníomhaíochta um Uisce, Aer agus Ithir Saor ó Thruailliú a glacadh i mí Bealtaine 2021, tugtar aghaidh go sonrach ar na gnéithe truaillithe den Chomhaontú Glas don Eoraip. An tráth céanna, leagtar béim sa Straitéis Nua Tionsclaíochta don Eoraip ar an ngá atá le taighde, le nuálaíocht agus le hinfheistíochtaí le haghaidh teicneolaíochtaí nua chun iomaíochas tionsclaíoch na hEorpa a neartú agus chun aistriú an tionscail chuig geilleagar atá fíor-inbhuanaithe, níos glaise, níos éifeachtúla agus níos digití a éascú. Leagtar béim sa leagan nuashonraithe den straitéis sin ó mhí na Bealtaine 2021 ar an ról a d’fhéadfadh a bheith ag teicneolaíochtaí claochlaitheacha. I measc na mbeartas eile atá ábhartha maidir leis an tionscnamh seo tá an pacáiste ‘Oiriúnach do 55’, an Straitéis um Meatán agus Gealltanas Ghlaschú um Meatán, an Straitéis maidir le hOiriúnú don Athrú Aeráide, an Straitéis Bhithéagsúlachta, an Straitéis ‘Ón bhFeirm go dtí an Forc’, an Straitéis um Ithreacha agus an Tionscnamh um Tháirgí Inbhuanaithe. Sa Chomhaontú Glas don Eoraip, geallann an Coimisiún go ndéanfaidh sé athbhreithniú ar bhearta an Aontais chun aghaidh a thabhairt ar thruailliú ó mhórshuiteálacha tionsclaíocha. Déanann sé é sin go háirithe trí fhéachaint ar raon feidhme na reachtaíochta agus conas reachtaíocht an Aontais a chur go hiomlán i gcomhréir leis an uaillmhian maidir le truailliú nialasach, le beartais aeráide, fuinnimh agus an gheilleagair chiorclaigh, agus na tairbhí le haghaidh na sláinte poiblí agus na bithéagsúlachta araon á gcur san áireamh. Is ionstraimí comhlántacha iad IED agus Rialachán (CE) Uimh. 166/2006 maidir le Clár Eorpach ar Scaoileadh agus Aistriú Truailleán (‘an Rialachán maidir le PRTR Eorpach’) lena rialaítear tionchar an tionscail ar an gcomhshaol. Is é is aidhm do IED laghdú de réir a chéile a bhaint amach sa truailliú ó na suiteálacha agraithionsclaíocha is mó in AE, agus an tráth céanna, cothrom na hiomaíochta a chaomhnú. Leis an Rialachán maidir le PRTR Eorpach, éascaítear faireachán ar iarrachtaí chun truailliú a laghdú trí fheabhas a chur ar fhaisnéis atá ar fáil go poiblí faoi fheidhmíocht iarbhír suiteálacha. Tá naisc ag an reachtaíocht sin le go leor beartas eile ós rud é go bhféachann sí le haghaidh a thabhairt ar an mbrú comhshaoil ó shuiteálacha agraithionsclaíocha ar bhealach iomlánaíoch. Bhí ról tábhachtach ag IED maidir le hastaíochtaí truailleán ón tionscal a laghdú, go háirithe san aer, ach rannchuidigh sé ar bhealach níos teoranta leis an ngeilleagar ciorclach (éifeachtúlacht acmhainní) agus le hastaíochtaí truailleán san uisce a laghdú. Tá an t‑uisce ar cheann de thrí phríomhcholún an ‘plean gníomhaíochta um uisce, aer agus ithir saor ó thruailliú’, arb é is aidhm dó sochaí atá saor ó thocsainí a bhaint amach faoi 2050, agus an truailliú a laghdú go nialas nó go leibhéil nach ndéanann dochar a thuilleadh don dúlra agus do dhaoine. Tugann sé sin le tuiscint ní hamháin go ndéanfar gníomhaíocht iartheachtach, amhail ar leibhéal na ngléasraí cóireála fuíolluisce, ach go ndéanfar gníomhaíocht réamhtheachtach freisin, sna háiteanna ina dtáirgtear agus ina n‑úsáidtear substaintí. Tá an togra seo chun athbhreithniú a dhéanamh ar IED i gcomhréir le reachtaíocht uisce an Aontais Eorpaigh, go háirithe Treoir 2000/60/CE (an Treoir Réime maidir le hUisce), agus an dá threoir lena mbaineann, Treoir 2006/118/CE (maidir le screamhuisce) agus Treoir 2008/105/CE, arna leasú le Treoir 2013/39/CE, maidir le caighdeáin cáilíochta comhshaoil i réimse an bheartais uisce. Le reachtaíocht uisce an Aontais Eorpaigh, cuirtear d’oibleagáid ar na Ballstáit meath ar stádas gach dobharlaigh a sheachaint agus dea-stádas a bhaint amach le haghaidh gach dobharlaigh, trí chóras bainistíochta comhtháite uisce le haghaidh gach abhantraí. Le timthriallta bainistíochta 6 bliana, déantar measúnú ar stádas éiceolaíoch agus ceimiceach (uiscí dromchla) agus ar stádas cainníochtúil agus ceimiceán (screamhuisce) agus beartaítear bearta chun aghaidh a thabhairt ar gach brú a bhíonn ar dhobharlaigh, lena n‑áirítear ón talmhaíocht, tionscal, teaghlaigh agus gníomhaíochtaí eacnamaíocha eile (lena n‑áirítear an loingseoireacht, an chosaint ar thuilte agus an hidreachumhacht). I bhfianaise an phlean gníomhaíochta um uisce, aer agus ithir saor ó thruailliú, tá sé fógartha ag an gCoimisiún go gcuirfidh sé togra le chéile in 2022 chun rialacha maidir le truailleáin uisce dromchla agus truailleáin screamhuisce a dhéanamh níos déine, mar chuid de thogra reachtach maidir le ‘bainistíocht chomhtháite uisce’. Leis an togra maidir le IED, comhlánaítear na tionscnaimh sin trí, i measc nithe eile, raon feidhme na Treorach a leathnú, forbairt teicneolaíochtaí nua a spreagadh chun astaíochtaí a laghdú, feabhas a chur ar éifeachtúlacht acmhainní agus fuinnimh, athúsáid uisce a chur chun cinn, ceanglais cheadaithe a rialaítear ar bhealach níos fearr agus atá níos comhtháite a áirithiú, agus córas bainistíochta comhshaoil atá sainordaitheach thabhairt isteach. Leis an togra, neartófar an cur chuige comhtháite trí na ceanglais maidir le comhar idir na húdaráis inniúla ábhartha a shoiléiriú. Áirítear sa chomhar sin ceadanna a athbhreithniú agus a thabhairt cothrom le dáta, ag brath ar stádas na timpeallachta glactha, agus/nó bearta pleanála chun caighdeáin, cuspóirí, pleananna agus cláir maidir le cáilíocht chomhshaoil faoin reachtaíocht uisce a chomhlíonadh. Cruthófar comhleanúnachas méadaithe freisin trí shoiléiriú a dhéanamh ar na rialacha a bhaineann le scaoileadh indíreach substaintí truailliúcháin isteach san uisce ó ghléasraí uirbeacha cóireála fuíolluisce. Trí an nuálaíocht a chothú, cuideofar le haghaidh a thabhairt ar shubstaintí ceimiceacha seasmhacha agus ar shubstaintí nua-aitheanta mar ábhair imní, lena n‑áirítear substaintí sárfhluarailcile agus pholafluarailcile (PFAS), micreaphlaistigh agus cógais. Tá an méid sin comhsheasmhach leis an straitéis ceimiceán um an inbhuanaitheacht, leis an Teachtaireacht ón gCoimisiún Eorpach maidir le cur chuige straitéiseach i leith earraí cógaisíochta sa chomhshaol agus leis an Teachtaireacht maidir le straitéis chógaisíochta. Leis an bpróiseas ‘malartú faisnéise’ faoi IED chun na doiciméid tagartha um na teicnící is fearr atá ar fáil (BREFanna) a tharraingt suas agus a athbhreithniú, ba cheart sainaithint na substaintí ar údar imní iad faoi reachtaíocht uisce an Aontais a chur san áireamh. Áirítear orthu sin go háirithe ‘liostaí faire’ de shubstaintí maidir le screamhuisce agus le huisce dromchla, agus substaintí a shainaithnítear go bhféadfadh riosca nach beag a bheith ag baint leo don chomhshaol uisceach nó tríd an gcomhshaol uisceach ar leibhéal an Aontais Eorpaigh. Rachaidh an malartú faisnéise faoi IED chun tairbhe freisin d’fhorbairt beart éifeachtúlachta uisce agus do bhreithniú a dhéanamh ar athúsáid uisce ag suiteálacha agraithionsclaíocha, i gcomhréir leis an bplean gníomhaíochta maidir leis an ngeilleagar ciorclach, ina ngealltar go gcuirfear athúsáid uisce chun cinn sa tionscal. Rialachán (AE) 2020/741 maidir le híoscheanglais le haghaidh athúsáid uisce, a glacadh i mí na Bealtaine 2020, tá feidhm aige maidir le hathúsáid uisce le haghaidh uisciú talmhaíochta ach leagtar béim ann freisin ar an acmhainneacht mhór atá ann maidir le fuíolluisce cóireáilte a athchúrsáil agus a athúsáid chun críoch tionsclaíoch, mar chuid de bhainistíocht chomhtháite uisce agus den gheilleagar ciorclach. Trí ghníomhaíochtaí áirithe a rialáil ag an bhfoinse, tacaíonn IED leis na Ballstáit a gcuid oibleagáidí a chomhlíonadh faoi reachtaíocht eile de chuid an Aontais ina leagtar síos caighdeáin cáilíochta comhshaoil, amhail an Treoir maidir le Cáilíocht an Aeir Chomhthimpeallaigh. Tacaíonn sé freisin leis na Ballstáit a gcuspóirí a bhaint amach faoi reachtaíocht an Aontais lena leagtar síos spriocanna náisiúnta, amhail an Treoir maidir le Gealltanais Laghdaithe Astaíochtaí Náisiúnta, an Rialachán maidir le Comhroinnt Díchill, agus an Treoir maidir le hÉifeachtúlacht Fuinnimh. Maidir le leibhéil astaíochta a bhaineann le BAT, baineadh úsáid as leibhéil IED chun na critéir ‘gan dochar suntasach a dhéanamh’ a shainmhíniú le haghaidh an Ghnímh Tharmligthe maidir le Gné na hAeráide den Tacsanomaíocht. Tacóidh na bearta athbhreithnithe IED atá beartaithe le Tacsanomaíocht an Aontais maidir le hinfheistíochtaí inbhuanaithe le himeacht ama trí chritéir bhreise agus nuashonraithe a shocrú. Cinnfear na critéir sin d’fhonn rannchuidiú substaintiúil a dhéanamh chun truailliú a chosc agus a rialú, mar aon le cuspóir breise a bheith leo mar atá cuidiú leis an Ardán Maoinithe Inbhuanaithe a shainiú cad iad na gníomhaíochtaí a d’fhéadfaí a shainmhíniú mar ghníomhaíochtaí inbhuanaithe. Ar deireadh, cuidíonn IED feabhas a chur ar fheidhmíocht ghinearálta chomhshaoil, trí rannchuidiú le cuspóirí reachtaíocht earnála eile an Aontais a bhaint amach, lena n‑áirítear i ndáil le REACH, dramhaíl, agus cosaint an dúlra. • Comhsheasmhacht le beartais eile de chuid an Aontais

Leis an 8ú clár gníomhaíochta comhshaoil, dírítear ar shé chuspóir tosaíochta idirnasctha. Ina measc sin tá: ·Airteagal 2(d) – truailliú nialasach a shaothrú, lena n‑áirítear i ndáil le ceimiceáin dhíobhálacha, chun go mbainfí amach timpeallacht atá saor ó thocsainí, lena n‑áirítear aer, uisce agus ithir. Tá sé d’aidhm aige freisin truailliú solais agus truailliú torainn a laghdú, agus sláinte agus dea-bhail daoine, ainmhithe agus éiceachóras a chosaint ar rioscaí agus tionchair dhiúltacha a bhaineann leis an gcomhshaol. ·Airteagal 2(f) – gnéithe comhshaoil den inbhuanaitheacht a chur chun cinn agus na príomhbhrúnna ar an gcomhshaol agus ar an aeráid a bhaineann le táirgeadh agus tomhaltas an Aontais a laghdú go suntasach. Baineann sé sin go háirithe le réimsí an fhuinnimh, an tionscail, na bhfoirgneamh agus an bhonneagair, na soghluaisteachta, na turasóireachta, na trádála idirnáisiúnta agus an chórais bia. Cuideoidh an togra IED leis na cuspóirí sin a bhaint amach. Mar gheall ar an staid nua gheopholaitiúil agus staid nua an mhargaidh fuinnimh, ní mór don Aontas dlús ollmhór a chur leis an aistriú chuig fuinneamh glan agus neamhspleáchas an Aontais ó sholáthróirí neamhiontaofa agus ó bhreoslaí iontaise luaineacha a mhéadú. Mar chuid de fhreagairt an Aontais ar an gcogadh idir an Rúis agus an Úcráin in 2022, tá sé d’aidhm ag an tionscnamh REPowerEU athléimneacht an chórais fuinnimh ar fud an Aontais a mhéadú trí sholáthairtí gáis a éagsúlú agus úsáid breoslaí iontaise a laghdú trí éifeachtúlacht fuinnimh a mhéadú, trí fhoinsí in‑athnuaite agus an leictriú a mhéadú, agus trí aghaidh a thabhairt ar scrogaill sa bhonneagar. Cuireann an t‑athbhreithniú ar an Treoir le hathléimneacht an chórais fuinnimh ar fud an Aontais trí fheabhas a chur ar éifeachtúlacht fuinnimh na bpróiseas tionsclaíoch san Aontas. Tionscnamh píolótach is ea an Treoir seo atá beartaithe, de réir an phrionsabail ‘ceann amháin isteach, ceann amháin amach’ de chuid an Choimisiúin chun an t‑ualach riaracháin a laghdú. Tá faisnéis mhionsonraithe sa tuarascáil tacaíochta ar an measúnú tionchair maidir leis an ualach riaracháin a mheastar a bheidh ann de thoradh ar an togra. Sa roinn den mheabhrán seo maidir le hoiriúnacht rialála agus simpliú, leagtar amach na bearta a bheartaítear chun ualach riaracháin an togra a theorannú. 2.BUNÚS DLÍ, COIMHDEACHT AGUS COMHRÉIREACHT • Bunús dlí Is é Airteagal 192 CFAE an bunús dlí atá leis an togra seo. I gcomhréir le hAirteagal 191 agus 192(1) CFAE, ceanglaítear ar an Aontas Eorpach rannchuidiú leis na cuspóirí seo a leanas a shaothrú: cáilíocht an chomhshaoil a chaomhnú, a chosaint agus a fheabhsú; bearta a chur chun cinn ar an leibhéal idirnáisiúnta chun dul i ngleic le fadhbanna comhshaoil réigiúnacha nó fadhbanna comhshaoil ar fud an domhain, agus an t‑athrú aeráide a chomhrac. • Coimhdeacht (i gcás inniúlacht neamheisiach) Ní féidir leis na Ballstáit cuspóirí na Treorach seo a bhaint amach go leordhóthanach, mar atá ardleibhéal cosanta comhshaoil a áirithiú agus feabhas a chur ar cháilíocht chomhshaoil ar fud an Aontais. De bharr chineál trasteorann an truaillithe ó ghníomhaíochtaí tionsclaíocha, is fearr is féidir na cuspóirí sin a bhaint amach ar leibhéal an Aontais, rud a thugann bonn cirt do ghlacadh beart ag an Aontas i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. Scaipeann truailliú ó shuiteálacha agraithionsclaíocha thar theorainneacha náisiúnta agus ní féidir le Ballstát amháin rialú ar thruailliú a bhaint amach go leordhóthanach leis féin. Ina theannta sin, tá dlúthnasc idir oibriú gléasraí tionsclaíocha agus feidhmiú an mhargaidh aonair. In éagmais cur chuige uile-Aontais maidir le caighdeáin feidhmíochta comhshaoil a shocrú, bheadh rialacháin dhifriúla maidir le rialú ar thruailliú i bhfeidhm ar na tionscail chéanna sna Ballstáit éagsúla, rud a d’fhágfadh an riosca go gcruthófaí éagothroime iomaíochta, go ndéanfaí an margadh aonair a scoilteadh agus go gcuirfí bac ar iarrachtaí an Aontais cuspóir an Chonartha a shaothrú, mar atá ardleibhéal cosanta an chomhshaoil agus shláinte an duine a bhaint amach. • Comhréireacht Le dearadh IED, áirithítear comhréireacht na dtorthaí trí (i) BAT a shainmhíniú mar an raon teicnící a bhfuil sé cruthaithe go n‑oibríonn siad agus arb iad na teicnící is éifeachtaí ó thaobh an chomhshaoil de agus is inmharthana ó thaobh an gheilleagair de a úsáidtear in earnáil, agus (ii) mhaoluithe a cheadú i gcásanna aonair ina bhfágfadh cur i bhfeidhm cheanglais BAT ar fud an Aontais costais a mbeadh níos airde, ar bhealach díréireach, ná na tairbhí comhshaoil/sláinte a raibh súil leo. Déantar measúnú sa mheasúnú tacaíochta tionchair ar thionchar na n‑athbhreithnithe uile a bheartaítear ar IED. Tá measúnú cáilíochtúil agus cainníochtúil araon déanta a léiríonn go bhfuil na tograí comhréireach, i.e. go bhfuil na tairbhí sochaíocha i bhfad níos airde ná na costais a thabhófar. Na bearta a mbeidh an tionchar is mó acu, sainaithníodh arb iad an raon feidhme a leathnú chun feirmeacha eallaigh agus líon níos mó feirmeacha muc agus éanlaithe clóis a chumhdach. Cuirtear luach airgid breis agus EUR 5.5 billiún in aghaidh na bliana ar na tairbhí sláinte agus comhshaoil a d’fhágfadh astaíochtaí laghdaithe meatáin agus amóinia, agus an tráth céanna, is é EUR 265 milliún na costais chomhlíontachta agus is é EUR 223 milliún na costais riaracháin (riaracháin agus oibreoirí), rud a fhágann fachtóir costais is tairbhe an‑tairbheach de 11. • An rogha ionstraime Is trí Threoir is fearr is féidir cuspóirí an togra a shaothrú. Is í seo an ionstraim dlí is iomchuí chun leasuithe a dhéanamh ar an Treoir atá ann cheana maidir le hAstaíochtaí Tionsclaíocha (Treoir 2010/75/AE). Ceanglaítear le Treoir ar na Ballstáit a cuspóirí a bhaint amach agus na bearta a chur chun feidhme ina gcórais dlí shubstaintigh agus nós imeachta náisiúnta. Bíonn saoirse níos mó ag na Ballstáit faoin gcur chuige sin agus beart de chuid an Aontais á chur i bhfeidhm acu ná mar a bhíonn i gcás Rialacháin, sa mhéid is go bhfágtar go bhfuil na Ballstáit in ann an bealach is iomchuí a roghnú chun na bearta sa Treoir a chur chun feidhme. Ar an dóigh sin, cuirtear ar a gcumas do na Ballstáit a áirithiú go bhfuil na rialacha leasaithe leabaithe ina gcreat dlíthiúil substainteach agus nós imeachta chun IED an Aontais a chur chun feidhme, go háirithe maidir le ceadanna a rialáil le haghaidh suiteálacha chomh agus bearta forfheidhmiúcháin agus pionóis. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

• Meastóireachtaí ex post/seiceálacha oiriúnachta ar an reachtaíocht atá ann cheana Fuarthas amach sa mheastóireacht ar IED a rinneadh in 2020 go raibh sé éifeachtach ó thaobh tionchair ar an gcomhshaol agus saobhadh iomaíochta san Aontas Eorpach a laghdú. D’éirigh leis bpróiseas comhoibríoch chun BREFanna a tháirgeadh agus BAT a shainaithint, ar a dtugtar ‘Próiseas Sevilla’ freisin, agus aithnítear é mar shamhail de rialachas comhoibríoch. De bharr IED, tá laghdú substaintiúil tagtha ar astaíochtaí truailleán san aer, agus san uisce, ach ní an oiread céanna. Laghdaíodh dá bharr astaíochtaí isteach san ithir ó shuiteálacha IED. Is deacra measúnú a dhéanamh ar a thionchair ar éifeachtúlacht acmhainní, ar an ngeilleagar ciorclach agus ar an nuálaíocht; is cosúil go bhfuil rannchuidiú dearfach teoranta déanta aici. Tá feabhas áirithe tagtha ar ghnéithe eile, amhail rochtain phoiblí ar fhaisnéis agus rochtain ar an gceartas. Ba é ceann de thorthaí na meastóireachta go raibh IED éifeachtúil den chuid is mó. Is mó i bhfad na tairbhí a bhaineann le conclúidí BAT ná na costais. Níor sainaithníodh aon chostas riaracháin atá díréireach nó nach bhfuil gá leis. Tá tionchair éagsúla ar iomaíochas an Aontais ach ní léiríonn aon fhianaise gur mórthionchair iad. Measann gach grúpa páirtithe leasmhara go bhfuil IED ábhartha. Is féidir leis freagra a thabhairt ar shaincheisteanna comhshaoil a thagann chun cinn, d’ainneoin fad phróiseas BREF. Cé nach bhfuil rannchuidiú mór déanta ag IED leis an dícharbónú, tá malairt tuairimí ann faoi an bhfuil sé ábhartha maidir leis. Ba é ceann de thorthaí na meastóireachta go raibh IED comhleanúnach go hinmheánach agus le beartais eile de chuid an Aontais, ach d’fhéadfaí rannchuidiú níos mó a dhéanamh leis na beartais sin. Tá cuid áirithe dúshlán ann maidir le brí a bhaint as agus is gá na ceisteanna sin a shoiléiriú. Measadh go gcuireann IED breisluach nach beag AE ar fáil. Áirithítear leis ceanglais níos comhsheasmhaí chun truailliú tionsclaíoch a laghdú, lena n‑áirítear trí fhaireachán agus trí fhorfheidhmiú, agus an tráth céanna, laghdaítear leis saobhadh an mhargaidh aonair. In éagmais gníomhaíocht ón Aontas, ní bheadh na caighdeáin chomh dian céanna ann agus bheadh níos lú tairbhí sláinte agus chomhshaoil ann. Ní féidir le Ballstáit aonair próiseas BREF a dhéanamh ar an gconlán féin, agus tá méadú ag teacht ar an úsáid a bhaineann tíortha nach Ballstáit den Aontais iad as. Tá cur chuige díláraithe IED i gcomhréir le prionsabail na coimhdeachta agus na comhréireachta. Sainaithníodh sa mheastóireacht roinnt réimsí ina ndealraíonn sé nach bhfuil feidhmíocht IED chomh sásúil is a bhí inmhianaithe maidir le hastaíochtaí truailleán a laghdú, go háirithe isteach san uisce, maidir le rannchuidiú le hastaíochtaí GCT a laghdú, le táirgeadh saor ó thocsainí a chur chun cinn, agus le feabhas a chur ar éifeachtúlacht agus athúsáid acmhainní. Tá na réimsí sin lárnach maidir leis an athbhreithniú ar IED a fógraíodh sa Teachtaireacht maidir leis an gComhaontú Glas don Eoraip. • Comhairliúcháin leis na páirtithe leasmhara Bhí an measúnú tionchair a ghabhann leis an athbhreithniú comhcheangailte ar an Treoir maidir le hAstaíochtaí Tionsclaíocha (IED) agus ar an Rialachán maidir le PRTR Eorpach faoi réir próiseas críochnúil comhairliúcháin. Áiríodh leis sin raon gníomhaíochtaí éagsúla comhairliúcháin arbh é b’aidhm dóibh tuairimí na bpáirtithe leasmhara ábhartha go léir a bhailiú agus a áirithiú gur cuireadh tuairimí eagraíochtaí éagsúla agus tuairimí cineálacha éagsúla páirtithe leasmhara san áireamh. Ar an gcéad dul síos, maidir leis an measúnú ar thionchar tionscanta a foilsíodh, soláthraíodh aiseolas tosaigh trí thairseach idirghníomhach ‘Cloisimis Uait!’ de chuid an Choimisiúin (154 fhreagra; tréimhse chomhairliúcháin ón 24 Márta 2020 go dtí an 21 Aibreán 2020). Ina dhiaidh sin bhí comhairliúchán poiblí comhpháirteach maidir le IED agus PRTR Eorpach (suirbhé ar líne trí thairseach idirghníomhach ‘Cloisimis Uait!’ de chuid an Choimisiúin; 336 fhreagra; ón 20 Nollaig 2020 go dtí an 23 Márta 2021). Bhí 24 cheist sa suirbhé, ar bhain 4 cinn acu le PRTR Eorpach go sonrach. Ansin, rinneadh suirbhé spriocdhírithe ar pháirtithe leasmhara ón 8 Feabhra go dtí an 9 Aibreán 2021. Is é a bhí i gceist leis suirbhé ar líne de chineál níos mionsonraithe (235 fhreagra), chun an bonn fianaise a fheabhsú a thuilleadh trí aiseolas níos speisialaithe a bhailiú ó ghrúpaí sonracha páirtithe leasmhara maidir le sé réimse fadhbanna, agus iad grúpáilte de réir na roghanna a bhí á mbreithniú sa staidéar measúnaithe tionchair. Is iad seo a leanas na réimsí fadhbanna sin: i) tá truailliú sa chomhshaol; ii) tá géarchéim aeráide ar siúl; iii) tá acmhainní nádúrtha á n‑ídiú; iv) ní féidir le teicníochtaí úrscothacha freagra sásúil a thabhairt ar réimsí fadhbanna i) go dtí iii); v) maidir le tionchair arb iad gléasraí agraithionsclaíocha is cúis leo, níl ach deiseanna teoranta ag daoine aonair iad féin a chur ar an eolas fúthu nó gníomhaíocht a dhéanamh fúthu; agus vi) d’fhéadfadh ualaí iomarcacha difear a dhéanamh d’éifeachtúlacht na hionstraime beartais. Comhlánaíodh an t‑aiseolas a fuarthas trí na suirbhéanna sin freisin trí dhul i gcomhairle le fócasghrúpaí, i mí an Mheithimh agus mí Lúnasa 2021, chun páirtithe leasmhara a spreagadh páirt a ghlacadh i bplé níos doimhne maidir le téamaí tábhachtacha. Roghnaíodh páirtithe leasmhara ar bhonn a n‑ionadaíochta earnála agus chun dáileadh maith geografach agus de réir cineál páirtí leasmhair a áirithiú idir eagraíochtaí neamhrialtasacha comhshaoil, ionadaithe tionscail agus aireachtaí agus údaráis inniúla na mBallstát, chun plé cothrom a chumasú. Ar deireadh, reáchtáladh dhá cheardlann le haghaidh páirtithe leasmhara go cianda, an 15 Nollaig 2020 agus 7-8 Iúil 2021. Ba é tuairim na n‑eagraíochtaí neamhrialtasacha sochaí shibhialta agus comhshaoil go bhfuil na réimsí fadhbanna uile thuas an‑ábhartha, go háirithe i ndáil leis an méid seo a leanas: - nach dtugann IED aghaidh ar an tionchar ar an gcomhshaol ná ar an dícharbónú go leordhóthanach; - an gá liosta truailleán PRTR Eorpach a thabhairt cothrom le dáta ar bhealach níos tapúla chun bagairtí nua a chur san áireamh; agus - rochtain theoranta ar fhaisnéis faoi leibhéil feidhmíochta suiteálacha. Mheas gach grúpa páirtithe leasmhara gur saincheist thábhachtach í an rochtain theoranta sin ar fhaisnéis nach mór aghaidh a thabhairt uirthi.

Bhí difríochtaí, áfach, san aiseolas ó chomhlachais tionscail agus ghnó, a bhí níos neodraí (gan bheith diúltach) maidir le saincheisteanna a aithint a bhaineann le héifeachtúlacht acmhainní agus le táirgeadh nach bhfuil chomh tocsaineach céanna. Bhí comhlachais tionscail agus ghnó níos neodraí freisin agus iad ag aithint an gá tacú le dícharbónú, ag cur i dtrácht na costais tuairiscithe bhreise a d’fhéadfadh a bheith ann agus na rioscaí go mbeadh forluí ann leis an gCóras Trádála Astaíochtaí (CTA). Maidir le raon feidhme teoranta na Treorach, thug comhlachais tionscail agus ghnó saincheisteanna costais dá n‑aire, agus d’áitigh siad gur leordhóthanach na córais náisiúnta agus reachtaíocht an Aontais atá ann cheana chun dul i ngleic le formhór na ndeacrachtaí a bhí ann. D’aontaigh na páirtithe leasmhara uile go raibh rannchuidiú IED rótheoranta maidir le nuálaíocht a éascú agus a chur chun cinn, chomh maith le leas a bhaint aisti. • Measúnú tionchair Rinneadh measúnú tionchair, as ar tháinig tuairim dhearfach ón mBord um Ghrinnscrúdú Rialála dar dáta an 10 Nollaig 2021. Rinneadh cúig rogha beartais atá idirnasctha go páirteach ach neamhspleách ar a chéile a mholadh agus a mheasúnú; tugadh na fo-roghanna a roghnaíodh le haghaidh gach réimse fadhbanna le chéile chun an pacáiste tosaíochta beartais seo a leanas a chruthú: - Éifeachtacht: cur chun feidhme iomlán na 24 bheart optamaithe agus nuashonraithe. - Nuálaíocht: tá saoirse ag gníomhaithe atá chun cinn ar an slua teicnící núíosacha a thástáil, mar aon le lárionad nuálaíochta um chlaochlú tionsclaíoch agus um astaíochtaí tionsclaíocha (INCITE) a bhunú agus pleananna claochlaithe oibreoirí le haghaidh 2030. - Úsáid acmhainní agus ceimiceáin: córas feabhsaithe bainistíochta comhshaoil. - Dícharbónú: tabharfar íosleibhéil éifeachtúlachta fuinnimh isteach, chun éifeachtúlacht fuinnimh a uasmhéadú agus tomhaltas fuinnimh a íoslaghdú. Déanfar athbhreithniú ar na sineirgí idir IED agus CTA in 2028, lena gcumasófar sineirgí optamacha ó 2030 amach. - Raon feidhme earnálach: tiocfaidh gníomhaíochtaí breise faoi raon feidhme IED, dianthógáil eallaigh go príomha, mar aon le gníomhaíochtaí eastóscacha áirithe. Meastar go mbeidh tionchair an phacáiste tosaíochta mar a leanas. Ar an iomlán, meastar go mbeidh na tairbhí i bhfad níos mó ná na costais. Cé nach rabhthas in ann na tionchair uile a chainníochtú agus luach airgid a chur orthu, meastar go bhfuil tairbhí sláinte idir EUR 860 milliún agus EUR 2.8 billiún in aghaidh na bliana ag an tacar beart lena gcuirfear feabhas ar éifeachtacht na Treorach, agus go mbeidh costais CAPEX/OPEX atá thart ar EUR 210 milliún in aghaidh na bliana i gceist. Meastar go mbeidh an t‑ualach riaracháin foriomlán a bhainfidh leis an togra ina iomláine EUR 250 milliún in aghaidh na bliana i gcás oibreoirí tionsclaíocha agus EUR 196 milliún in aghaidh na bliana i gcás údaráis phoiblí. Dá leathnófaí cumhdach feirmeacha beostoic thiocfadh laghdú ar astaíochtaí meatáin agus amóinia, lena mbainfeadh tairbhí sláinte de bhreis agus EUR 5.5 billiún in aghaidh na bliana. Beidh laghdú bliantúil 184 kt de mheatán agus 59 kt d’amóinia ar a laghad ann de bharr leathnú chumhdach 10 % de na feirmeacha eallaigh is mó, a ghineann 41 % d’astaíochtaí na hearnála. Tríd an gcumhdach ar fheirmeacha muc agus éanlaithe clóis a leathnú chun an 18 % is mó d’fheirmeacha muc agus 15 % d’fheirmeacha éanlaithe clóis a áireamh, a ghineann 85 % agus 91 % d’astaíochtaí na n‑earnálacha faoi seach, laghdófar astaíochtaí bliantúla faoi 135 kt de mheatán agus 33 kt d’amóinia ar a laghad ó fheirmeacha muc, agus faoi 62 kt d’amóinia ar a laghad ó fheirmeacha éanlaithe clóis. Le méadú raon feidhme den sórt sin, méadófar cumhdach IED ó 18 % go 60 % d’astaíochtaí amóinia a eascraíonn as tógáil eallaigh, muc agus éanlaithe clóis; agus ó 3 % go 43 % d’astaíochtaí meatáin. Meastar go bhfuil na costais ghaolmhara chomhlíontachta thart ar EUR 265 milliún in aghaidh na bliana. • Oiriúnacht rialála agus simpliú I gcomhréir le gealltanas an Choimisiúin maidir le rialáil níos fearr, ullmhaíodh an togra seo ar bhealach cuimsitheach, bunaithe ar thrédhearcacht iomlán agus rannpháirtíocht leanúnach le páirtithe leasmhara, ag éisteacht le haiseolas seachtrach agus ag cur grinnscrúdú seachtrach san áireamh chun a áirithiú go mbainfear an chothromaíocht cheart amach sa togra. Is toradh é IED ar thionscnamh maidir le rialáil níos fearr lena ndearnadh seacht dTreoir a chumasc agus a shimpliú agus lena ndearnadh gnéithe riaracháin a chuíchóiriú, lena n‑áirítear thart ar leath de cheanglais tuairiscithe a bhaint. Cé go gcuireann sé sin teorainn leis an bhféidearthacht tuilleadh cuíchóirithe a dhéanamh, chuir na comhairliúcháin leis na páirtithe leasmhara ar chumas an Choimisiúin roinnt soiléirithe agus simplithe breise a d’fhéadfaí a dhéanamh ar an Treoir a shainaithint. Réiteoidh na cinn a léiríonn páirtithe leasmhara spéis dhearfach iontu neamhchinnteachtaí a bhaineann leis an bpróiseas ceadaithe. Baineann sé sin, go háirithe, le forálacha áirithe a shoiléiriú maidir le gású, leachtú agus pirealú ar gníomhaíochtaí tábhachtacha iad chun geilleagar ciorclach ísealcharbóin a bhaint amach. Tá sé i gceist le gnéithe eile tagairtí do reachtaíocht eile de chuid an Aontais ina leagtar amach liostaí de thruailleáin ábhartha a chur in ionad liosta táscach na dtruailleán in Iarscríbhinn II, agus critéir chomhchuibhithe a bhunú chun comhlíontacht a mheasúnú ar fud an Aontais. Cuirfidh an dá bheart feabhas ar an deimhneacht dhlíthiúil maidir leis na rialacha is infheidhme i ndáil le hoibreoirí uile IED. Thairis sin, rachaidh réiteach neamhréireachtaí sna cineálacha cur chuige measúnaithe comhlíontachta a úsáidtear faoi Chaibidlí II, III agus IV de IED a chun tairbhe do thart ar 4 000 oibreoir ollghléasraí dócháin agus loisceoirí dramhaíola. Ina theannta sin, tabharfar isteach córas ceadaithe ar leithligh atá níos éadroime le haghaidh 20 000 feirm beostoic atá á rialú faoi láthair ag IED agus le haghaidh na bhfeirmeacha sin a thabharfar faoina raon feidhme den chéad uair, na gnólachtaí is lú atá á rialú ag an IED; rud a laghdóidh an t‑ualach riaracháin faoi EUR 113 milliún in aghaidh na bliana. Le códú ar an reachtaíocht tar éis an ghníomh athbhreithnithe a ghlacadh, beifear in ann forálacha atá imithe i léig a bhaint.

• Cearta bunúsacha Urramaítear leis an togra na cearta bunúsacha agus cloítear leis na prionsabail a aithnítear go háirithe i gCairt um Chearta Bunúsacha an Aontais Eorpaigh. De bhun Airteagal 52(1) den Chairt, ní mór foráil le dlí d'aon teorannú ar fheidhmiú na gceart agus na saoirsí arna n‑aithint sa Chairt seo agus ní mór inneachar sár-riachtanach na gceart agus na saoirsí sin a urramú. Faoi réir phrionsabal na comhréireachta, ní fhéadfar teorainneacha a dhéanamh ach amháin má tá gá leo agus má fhreagraíonn siad iarbhír do chuspóirí leasa ghinearálta arna n‑aithint ag an Aontas nó don riachtanas cearta agus saoirsí daoine eile a chosaint. Leis an togra seo, baintear an chothromaíocht cheart amach idir an ceart bunúsach mar atá an tsaoirse chun gnó a sheoladh agus an ceart bunúsach chun maoine agus cearta bunúsacha eile (comhshaol, sláinte, leigheas). Tá an teorannú ar an gceart mar atá an tsaoirse chun gnó a sheoladh agus an ceart chun maoine teoranta don mhéid is gá chun na cearta bunúsacha eile thuasluaite agus cuspóirí leasa ghinearálta a chaomhnú i gcomhréir le hAirteagal 52(1) den Chairt. Leis an togra, rannchuidítear leis an gcuspóir mar atá ardleibhéal cosanta comhshaoil i gcomhréir le prionsabal na forbartha inbhuanaithe, mar a leagtar síos in Airteagal 37 den Chairt; leis an gceart chun beatha agus iomláine an duine agus a shláinte mar a leagtar síos in Airteagail 2, 3 agus 35 den Chairt; agus leis an gceart chun cosanta tomhaltóirí mar a leagtar síos in Airteagal 38. Rannchuidíonn sé freisin leis an gceart chun leigheas éifeachtach a fháil mar a leagtar síos in Airteagal 47 den Chairt, i ndáil le sláinte an duine a chosaint. 4.IMPLEACHTAÍ BUISÉADACHA Léirítear sa ráiteas airgeadais atá i gceangal leis seo na himpleachtaí buiséadacha agus na hacmhainní daonna agus riaracháin is gá. Beidh impleachtaí buiséadacha ag an togra le haghaidh an Choimisiúin agus na Gníomhaireachta Eorpaí Ceimiceán (ECHA) i dtéarmaí na n‑acmhainní daonna agus riaracháin is gá. Beidh níos mó cúraimí cur chun feidhme agus forfheidhmiúcháin ar an gCoimisiún de thoradh raon feidhme méadaithe na ngníomhaíochtaí eacnamaíocha agus gnéithe comhshaoil a chumhdaítear le IED. Ina theannta sin, beidh ról méadaithe ag an gCoimisiún i mbainistíocht an ionaid nuálaíochta agus na hoibre níos forleithne chun BREFanna agus conclúidí BAT a dhréachtú, cúraimí a mbeidh coibhéis ceathrar ball foirne lánaimseartha breise san iomlán ag teastáil ina leith. Tacóidh ECHA leis an gCoimisiún tríd an méid seo a leanas a dhéanamh: (1) ionchur a sholáthar don mhalartú faisnéise maidir le BAT agus le teicnící atá ag teacht chun cinn lena n‑áirítear substaintí ábhartha le haghaidh gach earnála a shainaithint agus a roghnú, dea-chleachtas earnáilsonrach a fhorbairt maidir le húsáid na substaintí is sábháilte ar an margadh, agus (2) uirlisí agus treoir a sholáthar lena n‑úsáid ag oibreoirí IED agus iad ag ullmhú na caibidle ceimiceán dá gcóras bainistíochta comhshaoil. Beidh coibhéis triúr ball foirne lánaimseartha breise san iomlán ag teastáil ina leith. Tá thart ar EUR 8 200 000 ag teastáil in aghaidh na bliana chun an saineolas is gá a mhaoiniú chun tacú leis an gCoimisiún i roinnt sruthanna oibre a bhaineann le INCITE agus chun BREFanna agus conclúidí BAT a dhréachtú. 5.EILIMINTÍ EILE • Pleananna cur chun feidhme, agus socruithe faireacháin, meastóireachta agus tuairiscithe Leanfaidh astaíochtaí foriomlána truailleán de réir earnála, bunaithe ar shonraí arna dtuairisciú ag oibreoirí chuig PRTR Eorpach, de bheith ina bpríomhtháscairí chun dul chun cinn a rianú i gcomparáid le cuspóirí an tionscnaimh seo. Tá athbhreithniú á dhéanamh ar an Rialachán maidir le PRTR Eorpach i gcomhthráth leis an athbhreithniú ar an Treoir seo agus beifear in ann, dá bharr sin, faireachán níos fearr a dhéanamh amach anseo ar thionchar IED ar fheidhmíocht chomhshaoil tionscail ar leibhéal na hearnála. - Leis an méadú ar an ngráinneacht tuairiscithe maidir le hastaíochtaí truailleán ar an leibhéal suiteála, beifear in ann anailís a dhéanamh ar na príomhphróisis laistigh de na hearnálacha a bhfuil a bhfeidhmíocht chomhshaoil ag feabhsú nó ag titim ar gcúl. - Le tuairisciú ar úsáid acmhainní a chuimsiú, beifear in ann táscairí nua a shainaithint, maidir le húsáid ábhar, uisce agus fuinnimh, lena gcumasófar feabhsuithe ar éifeachtúlacht acmhainní a rianú. - Trí nuashonrú níos dinimiciúla a dhéanamh ar an liosta substaintí a chumhdaítear leis an Rialachán maidir le PRTR Eorpach beifear in ann táscairí astaíochta a shainaithint le haghaidh substaintí a bhfuil imní fúthu ag teacht chun cinn agus substaintí is ábhar imní faoi láthair. Leis sin, beifear in ann feabhsuithe a rianú ar úsáid agus ar bhainistíocht substaintí den sórt sin. Cuideoidh na feabhsuithe sin freisin a áirithiú go mbeifear in ann an faireachán sin a úsáid go héifeachtach sa chreat faireacháin agus ionchais truaillithe nialasaigh, ar creat níos leithne é agus a fhoilseofar gach 2 bhliain ó 2022 amach. Cuideoidh sonraí maidir le truailliú aeir, uisce agus ithreach a bheidh ar fáil de bharr faireachán truaillithe nialasaigh le meastóireacht a dhéanamh ar na tionchair a bheidh ag laghduithe astaíochtaí ó shuiteálacha a thagann faoi raon feidhme IED agus an Rialacháin maidir le PRTR Eorpach. Agus athbhreithniú á dhéanamh ar IED, dírítear go mór ar a áirithiú go n‑úsáidfear raon iomlán na leibhéal astaíochta a bhaineann le BAT (AELanna). Leis an achoimre chaighdeánaithe ceada a bheidh ann amach anseo, beidh sé i bhfad níos éasca na teorainnluachanna astaíochta a shocraítear le ceadanna a bhailiú, trí uirlisí ríomhaireachta uathoibrithe. Leis sin, beifear in ann anailís earnáil ar earnáil a dhéanamh ar dháileadh na dteorainnluachanna astaíochta laistigh de na raonta BAT-AELanna, ag deireadh na dtimthriallta athbhreithnithe ceada arna dtionscnamh ag glacadh le conclúidí BAT agus beidh an fhaisnéis sna ceadanna níos soiléire don phobal dá bharr sin. Braithfidh scála an dul chun cinn maidir le laghdú astaíochtaí ar na nithe seo a leanas: dul chun cinn teicneolaíochta; na torthaí ón ionad nuálaíochta; aon athbhreithniú BREF a dhéanfar níos minice; agus aon ghníomhaíocht a d’fhéadfaí a dhéanamh dá thoradh sin. Beidh sé tábhachtach freisin faireachán a dhéanamh ar luas agus ar ghlacadh na nuálaíochta agus ar an gclaochlú a thagann as sin ar earnálacha IED a theastaíonn chun cuspóirí comhshaoil agus aeráide an Aontais le haghaidh 2030 agus 2050 a bhaint amach. Leis an achoimre chaighdeánaithe ceada, beifear in ann líon na gcásanna a chainníochtú i gcás inar úsáideadh solúbthachtaí nua chun tacaíocht a thabhairt do ghníomhaithe chun cinn ar an slua agus teicnící atá ag teacht chun cinn á dtástáil agus á n‑úsáid acu. Beidh sé níos casta faireachán a dhéanamh ar tionchair níos forleithne ar dhinimic nuálaíochta. Leagfar táscairí nua amach ar scórchlár claochlaithe thionsclaíoch a fhoilseoidh an lárionad nuálaíochta. Féadfaidh an lárionad táscairí a fhorbairt amhail:

- leibhéal ullmhacht theicneolaíoch na dteicneolaíochtaí claochlaitheacha de réir earnála; - feidhmíocht astaíochtaí na dteicneolaíochtaí claochlaitheacha; - an amlíne glactha teicneolaíochtaí den sórt sin a bhfuil coinne léi; - fad chuig táscairí sprice le haghaidh gach earnáil IED. Le foilsiú tréimhsiúil faisnéise cur chun feidhme ag na Ballstáit, comhlánófar na táscairí sin, trí fhaisnéis atá inrochtana go héasca, atá inléite ag meaisín a sholáthar i bhformáid choiteann maidir le príomhfhorálacha trí mhodhanna dinimiciúla TF. Áireofar leis sin faisnéis maidir leis na nithe seo a leanas: - solúbthachtaí a dheonú chun tacú le teicnící claochlaitheacha; - coinníollacha ceada níos déine a shocrú, i gcás inar gá chun caighdeáin cáilíochta comhshaoil a chomhlíonadh; - maoluithe a dheonú lena gceadaítear astaíochtaí truailleán atá níos airde ná an raon BAT-AELanna; - gníomhaíocht forfheidhmiúcháin a rinneadh. Déanfar faireachán ar thuairimí maidir le feabhas ar an tsoiléireacht dhlíthiúil trí phróiseas BREF, trí ríomhshuirbhéanna a sheoladh chuig pobal páirtithe leasmhara IED. An t‑athbhreithniú ar an idirghníomhaíocht idir IED agus CTA agus forbairtí maidir le dícharbónú, a mheastar a dhéanfar roimh 2030, beidh sé ina chloch mhíle thábhachtach chun faireachán agus meastóireacht a dhéanamh ar an gcur chuige beartais athchóirithe agus níos iomlánaíche sin. • Míniúchán mionsonraithe ar fhorálacha sonracha an togra (a)Leasuithe ar Threoir 2010/75/AE Is é is aidhm don leasú ar Airteagal 1 a shoiléiriú go sainráite go leagtar síos leis an Treoir seo rialacha atá ceaptha cosc a chur ar astaíochtaí isteach san aer, san uisce nó sa talamh, nó i gcás nach bhfuil sé sin indéanta, na hastaíochtaí sin a laghdú, agus cosc a chur ar ghiniúint dramhaíola, chun ardleibhéal cosanta do shláinte an duine agus don chomhshaol ina iomláine a bhaint amach; i gcomhréir le hAirteagal 191 den Chonradh ar Fheidhmiú an Aontais Eorpaigh (CFAE). Cuirtear soiléiriú sainráite den sórt sin isteach in Airteagail eile freisin i gcás inar gá. Is é is aidhm do leasuithe ar Airteagal 3 sainmhínithe ábhartha a sholáthar ar choincheapa nua nó ar eilimintí nua atá á gcur leis an Treoir de bhua a raon feidhme a leathnú nó a forálacha a neartú. Is é is aidhm do leasuithe ar Airteagal 5 tuilleadh sonraithe a dhéanamh ar na ceanglais trédhearcachta a ghabhann le ceadanna arna ndeonú faoin Treoir seo, i gcomhthéacs cleachtas éagothrom i measc na mBallstát. Cuirfear ceadanna den sórt sin ar fáil don phobal ar an idirlíon, saor in aisce agus gan an rochtain a shrianadh d’úsáideoirí cláraithe amháin, agus cuirfear achoimre aonfhoirmeach ceadanna ar fáil don phobal. D’fhéadfadh teagmhais nó timpistí difear nach beag a dhéanamh don chomhshaol nó do shláinte an duine lasmuigh de theorainneacha chríoch náisiúnta an Bhallstáit ina dtarlaíonn siad. I gcásanna den sórt sin, de bhun leasuithe ar Airteagal 7, ní mór faisnéis thrasteorann a chur ar fáil láithreach, mar aon le comhar ildisciplíneach. Tá sé d’aidhm ag leasuithe ar Airteagal 8 na rialacha is infheidhme a dhéanamh níos déine i gcás ina sáraítear coinníollacha ceada agus na cumhachtaí atá ag an údarás inniúil a leathnú maidir le hoibríochtaí suiteála a chur ar fionraí go dtí go gcuirfear comhlíontacht ar bun arís. Maidir le haonaid dócháin nó aonaid eile a astaíonn dé-ocsaíd charbóin atá faoi raon feidhme Threoir 2003/87/CE freisin lena mbunaítear córas i ndáil le trádáil lamháltas astaíochtaí gás ceaptha teasa laistigh den Aontas, is é is aidhm don leasú ar Airteagal 9 aon cheanglas a bhaineann le héifeachtúlacht fuinnimh a dhéanamh sainordaitheach.

Is é is aidhm do leasuithe ar Airteagal 11 ceanglais a thabhairt isteach, mar chuid d’oibleagáidí bunúsacha an oibreora, maidir le héifeachtúlacht acmhainní, maidir le feidhmíocht fhoriomlán chomhshaoil an tslabhra soláthair ar feadh a shaolré a chur san áireamh agus maidir le córas bainistíochta comhshaoil. I gcomhthéacs an mhalartaithe faisnéise as a dtagann doiciméid tagartha BAT (BREFanna) a tharraingt suas agus a athbhreithniú, tá dhá aidhm ag leasuithe ar Airteagal 13. Ar an gcéad dul síos, d’fhonn sineirgí a fhorbairt idir an obair a dhéanann an Ghníomhaireacht Eorpach Ceimiceán (ECHA) maidir le ceimiceáin agus forbairt BREFanna, is iomchuí ról foirmiúil a thabhairt do ECHA. Ar an dara dul síos, ba cheart láimhseáil faisnéise rúnda gnó a bhailítear ón tionscal a shonrú chun an malartú faisnéise a éascú lena dtacaítear le leibhéil astaíochta agus leibhéil feidhmíochta comhshaoil a bhaineann le BAT agus teicnící atá ag teacht chun cinn a chinneadh, agus rúndacht na faisnéise gnó ábhartha á caomhnú an tráth céanna. Déantar roinnt leasuithe ar Airteagal 14 maidir le coinníollacha ceada, d’fhonn na ceanglais a ghabhann le ceadanna arna ndeonú faoin Treoir seo a neartú; lena n‑áirítear dualgas ar na Ballstáit a áirithiú go rachfar i gcomhairle go cuí le gach údarás a áirithíonn comhlíonadh reachtaíocht chomhshaoil an Aontais, lena n‑áirítear, i gcás inarb infheidhme, caighdeáin cáilíochta comhshaoil, sula ndeonófar cead. Thairis sin, is iomchuí tagairt a dhéanamh d’Iarscríbhinn II maidir le truailleáin i Rialachán (CE) Uimh. 166/2006 lena mbunaítear Clár Eorpach ar Scaoileadh agus Aistriú Truailleán arna leasú. Go deimhin, trí shubstaintí aonair a liostú ar bhealach neamh‑uileghabhálach, níl Iarscríbhinn II den Treoir seo maidir le liosta na substaintí truailliúcháin comhoiriúnach leis an gcur chuige iomlánaíoch atá á lorg ná leis an ngá go gcuirfear na húdaráis inniúla na substaintí truailliúcháin ábhartha uile san áireamh, lena n‑áirítear substaintí a bhfuil imní fúthu ag teacht chun cinn. Ba cheart, dá bhrí sin, an liosta neamh‑uileghabhálach sin de shubstaintí truailliúcháin a scriosadh. Thairis sin, is gá freisin an gaol idir an Treoir seo agus Treoir 2006/21/CE ó Pharlaimint na hEorpa agus ón gComhairle an 15 Márta 2006 maidir le dramhaíl ó na tionscail eastóscacha a bhainistiú a shoiléiriú. I gcás ina dtagann an ghníomhaíocht dá dtagraítear i bpointe 3.6 d’Iarscríbhinn I a ghabhann leis an Treoir seo faoi raon feidhme Threoir 2006/21/CE freisin, beidh tús áite ag conclúidí BAT arna mbunú de bhun Airteagal 13(5) IED chun críoch ceadaithe faoi Threoir 2010/75, ar BAT dá dtagraítear in Airteagal 21(3) de Threoir 2006/21/CE. Cuirtear Airteagal 14a nua isteach sa Treoir, lena gceanglaítear ar an oibreoir córas bainistíochta comhshaoil (EMS) a bhunú agus a chur chun feidhme i gcomhréir le conclúidí ábhartha BAT, d’fhonn feabhas leanúnach a chur ar fheidhmíocht agus sábháilteacht na suiteála ó thaobh an chomhshaoil agus na héifeachtúlachta fuinnimh de. Tá naisc in Airteagal 14 bis freisin leis an oibleagáid iniúchóireachta faoin Treoir maidir le hÉifeachtúlacht Fuinnimh, agus ar an mbealach sin neartaítear an dá thogra. Moltar roinnt feabhsuithe chun rialacha a dhéanamh níos déine faoi Airteagal 15. Ar an gcéad dul síos, tugtar soiléiriú ar na coinníollacha faoina bhféadfaidh an t‑údarás inniúil na próisis chóireála iartheachtacha i ngléasra cóireála fuíolluisce a chur san áireamh agus na teorainnluachanna astaíochta is infheidhme maidir le scaoilte truailleán san uisce á socrú aige i gcead IED, chun a áirithiú nach bhfágfaidh scaoilte den sórt sin go mbeidh ualach méadaithe truailleán in uiscí glactha i gcomparáid le staid ina gcuirfidh an tsuiteáil IED BAT i bhfeidhm agus ina gcomhlíonfaidh sí BAT-AELanna i gcás scaoilte díreacha. Ar an dara dul síos, cuirtear BAT i bhfeidhm go hilchineálach ó Bhallstát go chéile, ó earnáil tionscail go chéile agus fiú ó shuiteáil aonair thionsclaíoch go chéile; socraítear idir 75 % agus 85 % de theorainnluachanna astaíochta uile i gceadanna ag an gceann is lú éileamh de na raonta BAT-AELanna, rud a fhágann nach mbaintear na laghduithe astaíochtaí inmhianaithe amach. Dá bhrí sin, ba cheart do na húdaráis inniúla na teorainnluachanna astaíochta a shocrú ag an gceann is ísle den raon BAT-AELanna ábhartha, mura léiríonn an t‑oibreoir nach mbeidh ina thoradh ar chur i bhfeidhm BAT, mar a thugtar tuairisc orthu i gconclúidí BAT, ach comhlíonadh teorainnluachanna astaíochta nach bhfuil chomh dian sin. Ar an tríú dul síos, chun astaíochtaí truailleán ó shuiteálacha IED a chosc nó a íoslaghdú agus chun cothrom na hiomaíochta ar fud an Aontais a áirithiú, is gá na coinníollacha faoinar féidir maoluithe ar theorainnluachanna astaíochtaí a dheonú a leagan amach ar bhealach níos fearr, i gcomhréir le prionsabail atá le socrú in iarscríbhinn a ghabhann leis an Treoir seo, agus le modheolaíocht chaighdeánaithe chun an díréireacht idir na costais a bhaineann le conclúidí BAT a chur chun feidhme agus na tairbhí comhshaoil a d’fhéadfadh a bheith ann, atá le glacadh i ngníomh cur chun feidhme. Níor cheart maoluithe den sórt sin a dheonú i gcás ina bhféadfaidís comhlíonadh na gcaighdeán cáilíochta comhshaoil a chur i mbaol. Tugtar Airteagal 15a nua isteach, lena dtugtar de chumhacht don Choimisiún rialacha comhchoiteanna a shocrú chun measúnú a dhéanamh ar chomhlíonadh na dteorainnluachanna astaíochta agus ar bhailíochtú na leibhéal arna dtomhas maidir le hastaíochtaí aeir agus uisce araon bunaithe ar BAT, le haghaidh suiteálacha a chumhdaítear le Caibidil II. Beidh tús áite ag na rialacha sin maidir le measúnú comhlíontachta ar rialacha a shocraítear i gCaibidlí III agus IV maidir le measúnú ar chomhlíonadh na dteorainnluachanna astaíochta atá in Iarscríbhinní V agus VI. Is é is aidhm don leasú ar Airteagal 16 na ceanglais faireacháin a chomhlánú i leith maoluithe arna ndeonú faoi Airteagal 15(4), a mhéid a bhaineann le tiúchan na dtruailleán a mbaineann an maolú leo agus atá sa timpeallacht ghlactha. Is é is aidhm don leasú ar Airteagal 18 a shoiléiriú go dtagraítear, le caighdeáin cáilíochta comhshaoil, do na ceanglais a leagtar amach i ndlí an Aontais, amhail reachtaíocht an Aontais maidir le haer nó le huisce; ar caighdeáin iad nach mór timpeallacht áirithe nó ag cuid ar leith di iad a chomhlíonadh ag tráth áirithe, agus i gcás inar gá coinníollacha níos déine ná na coinníollacha is féidir a bhaint amach trí úsáid BAT ag suiteáil IED chun comhlíonadh na gcaighdeán cáilíochta comhshaoil sin a áirithiú, ní mór bearta breise sonracha a áireamh sa chead mar a leagtar amach san airteagal seo. Is é is aidhm don leasú ar Airteagal 21 a shoiléiriú gur cheart coinníollacha ceada a athbhreithniú agus, i gcás inar gá, gur cheart don údarás inniúil iad a thabhairt cothrom le dáta i gcás inar gá go gcomhlíonfadh an tsuiteáil caighdeán cáilíochta comhshaoil. Áirítear ar na leasuithe ar Airteagal 24 leathnú na gcásanna ina dtugtar deiseanna luatha agus éifeachtacha don phobal lena mbaineann páirt a ghlacadh i ndeonú nó i dtabhairt cothrom le dáta coinníollacha ceadanna ag an údarás inniúil, i gcomhréir le Coinbhinsiún Aarhus. Is é is aidhm don leasú ar Airteagal 25 a shoiléiriú nach bhféadfaidh na Ballstáit an seasamh dlí chun agóid a dhéanamh in aghaidh cinneadh ó údarás poiblí a shrianadh do na ndaoine sin den phobal lena mbaineann a bhí rannpháirteach sa nós imeachta riaracháin roimhe sin chun an cinneadh sin a ghlacadh. Féachtar le leasuithe ar Airteagal 26 le comhar trasteorann, malartú faisnéise agus rannpháirtíocht an phobail i bpróisis cheadaithe a neartú. I ndiaidh Airteagal 26, cuirtear Caibidil IIa nua isteach maidir le ‘an nuálaíocht a chur chun cinn’, arb é atá inti Airteagail 27 go 27d, chun an nuálaíocht a chothú, tástáil agus úsáid teicnící atá ag teacht chun cinn a bhfuil feidhmíocht chomhshaoil fheabhsaithe acu a éascú, chomh maith le lárionad tiomnaithe a bhunú chun tacú leis an nuálaíocht trí fhaisnéis faoi theicnící nuálacha a bhailiú agus anailís a dhéanamh uirthi agus a leibhéal forbartha ó thaighde go húsáid a chur i dtréith. Cuirfidh an lárionad ar chumas BAT cur chuige réamhbhreathnaitheach a fhorbairt agus cuideoidh sé le tionscail réitigh a shainaithint chun an truailliú a dhícharbónú agus a laghdú. Le himeacht ama, beidh sé ina mhol chun dinimic na nuálaíochta a chothú le haghaidh an aistrithe thionsclaíoch maidir le beartais uile an Chomhaontaithe Ghlais don Eoraip. Beidh ar oibreoirí pleananna claochlaithe a chur ar fáil faoin 30 Meitheamh 2030 mar chuid dá gcórais bainistíochta comhshaoil, nó níos déanaí ná sin, ag brath ar na gníomhaíochtaí in Iarscríbhinn I atá i gceist, mar rannchuidiú chun cuspóirí an Aontais a bhaint amach maidir le geilleagar glan ciorclach aeráidneodrach. Le leasuithe ar Airteagal 42 soiléirítear tuilleadh conas measúnú a dhéanamh i dtaobh cé acu atá na gáis ghlanta nó na leachtanna glanta a eascraíonn as gású nó pirealú dramhaíola íonaithe go leordhóthanach chun iad a dhó gan rialuithe níos déine ná na cinn a bhaineann le breoslaí tráchtála glana. Cuirtear Caibidil VIa nua isteach maidir le ‘forálacha speisialta maidir le héanlaith chlóis, muca agus eallach a thógáil’ i ndiaidh Chaibidil VI agus roimh Chaibidil VII, agus arb é atá inti Airteagail 70a go 70i. Chun na hastaíochtaí móra truailleán san aer agus san uisce de thoradh tógáil den sórt sin a laghdú, áirítear sa Chaibidil sin ísliú na tairsí ar os a cionn áirítear suiteálacha muc agus éanlaithe clóis i raon feidhme Threoir 2010/75/AE; agus cuirtear feirmeoireacht eallaigh isteach sa raon sin, taobh le suiteálacha muc agus éanlaithe clóis. Leagtar amach inti freisin nósanna imeachta sonracha um cheadú atá oiriúnach don earnáil, agus aird á tabhairt ar an ngá atá le cothromaíocht a aimsiú idir na nósanna imeachta riaracháin um cheadú agus na ceanglais maidir le faisnéis phoiblí, rannpháirtíocht an phobail agus comhlíontacht. Le rialacha oibriúcháin maidir le feirmeacha beostoic cuirfear san áireamh ní hamháin nádúr, cineál, méid agus dlús na suiteálacha sin ach a gcastacht agus raon na dtionchar ar an gcomhshaol a d’fhéadfadh a bheith acu, mar aon le gnéithe eacnamaíocha. Leis sin, beifear in ann ceanglais chomhréireacha a leagan síos maidir le cleachtais difriúla feirmeoireachta (dianfheirmeoireacht, feirmeoireacht fhairsing, feirmeoireacht orgánach), lena n‑áirítear trí shainiúlachtaí na gcóras tógála eallaigh atá bunaithe ar fhéarach a chur san áireamh, i gcás nach dtógtar ainmhithe i suiteálacha faoi dhíon ach go séasúrach, agus ualach ar an earnáil agus ar na húdaráis inniúla á n‑íoslaghdú an tráth céanna. Áirítear ar leasuithe ar Airteagal 73 minicíocht 5 bliana a shocrú ar dá réir a chuirfidh an Coimisiún tuarascáil faoi bhráid Pharlaimint na hEorpa agus na Comhairle lena ndéanfar athbhreithniú ar chur chun feidhme na Treorach seo, a mbeidh coinne leis an gcéad cheann díobh faoi Mheitheamh 2028. Cuirfear dinimic na nuálaíochta agus an t‑athbhreithniú dá dtagraítear in Airteagal 8 de Threoir 2003/87/CE san áireamh sa tuarascáil sin. Leis an leasú ar Airteagal 74, tugtar de chumhacht don Choimisiún gníomh tarmligthe a ghlacadh i gcomhréir le hAirteagal 290 CFAE i dtaca le gníomhaíocht agraithionsclaíoch a chur le hIarscríbhinn I nó le hIarscríbhinn Ia a ghabhann leis an Treoir seo, d’fhonn a áirithiú go gcomhlíonfaidh sí a cuspóirí chun astaíochtaí truailleán a chosc nó a laghdú agus ardleibhéal cosanta do shláinte an duine agus don chomhshaol a bhaint amach. Is é is aidhm do na leasuithe ar Airteagal 79 íosmhéid na bpionós a shonrú, ionas go mbeidh siad éifeachtach comhréireach athchomhairleach, gan dochar do Threoir 2008/99/CE maidir le cosaint an chomhshaoil tríd an dlí coiriúil. Tugtar Airteagal 79a nua isteach maidir le cúiteamh, arb é is aidhm dó a áirithiú, i gcás inar tharla dochar don tsláinte de thoradh, ina iomláine nó i bpáirt, sárú ar bhearta náisiúnta arna nglacadh de bhun na Treorach seo, go mbeidh an pobal lena mbaineann in ann cúiteamh a éileamh agus a fháil ó na húdaráis inniúla ábhartha agus, i gcás ina sainaithneofar iad, ó na daoine nádúrtha nó dlítheanacha atá freagrach as an sárú. Áirítear ar leasuithe ar Iarscríbhinn I eastóscadh mianraí tionsclaíocha agus miotalacha a thabhairt faoi raon feidhme na Treorach seo, ar gníomhaíocht í a bhfuil tionchar nach aici ar an gcomhshaol. Ar an gcaoi chéanna, cé go rialaítear roinnt de ghníomhaíochtaí an luachshlabhra ceallraí leis an Treoir seo cheana, le suiteálacha móra ina ndéantar ceallraí a mhonarú a áireamh i raon feidhme na hionstraime seo freisin, áiritheofar go gcumhdófar gach céim de shaolré na gceallraí le ceanglais na Treorach, a bhfuil sé d’aidhm aige fás níos inbhuanaithe san earnáil thionsclaíoch sin a bhaint amach.

(b)Leasú ar Threoir 1999/31/CE ón gComhairle Is é is aidhm don leasú ar Airteagal 1 de Threoir 1999/31/CE ón gComhairle maidir le líonadh talún le dramhaíl cead a thabhairt conclúidí BAT maidir le láithreáin líonta talún a ghlacadh faoin Treoir seo. Cé go n‑áirítear láithreáin líonta talún i raon feidhme IED, níl aon chonclúid BAT ann maidir le líonadh talún ós rud é go gcumhdaítear an ghníomhaíocht sin faoi Threoir 1999/31/CE ón gComhairle, ar dá bun a mheastar gur BAT iad ceanglais na Treorach sin. I bhfianaise na forbartha teicniúla agus na nuálaíochta a tharla ó glacadh Treoir 1999/31/CE ón gComhairle, tá teicnící níos éifeachtaí ar fáil anois chun sláinte an duine agus an comhshaol a chosaint. Trí chonclúidí BAT a ghlacadh, bheifí in ann aghaidh a thabhairt ar na príomhcheisteanna comhshaoil a bhaineann le láithreáin líonta talún a oibriú, lena n‑áirítear astaíochtaí nach beag meatáin.



2022/0104 (COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear

Treoir 2010/75/AE ó Pharlaimint na hEorpa agus ón gComhairle an 24 Samhain 2010 maidir le hastaíochtaí tionsclaíocha (cosc agus rialú comhtháite ar thruailliú) agus Treoir 1999/31/CE ón gComhairle an 26 Aibreán 1999 maidir le líonadh talún le dramhaíl



(Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is é atá sa Chomhaontú Glas don Eoraip straitéis na hEorpa chun a áirithiú go mbeidh geilleagar aici atá aeráidneodrach, glan agus ciorclach faoi 2050, tríd an mbainistíocht acmhainní a bharrfheabhsú, an truailliú a íoslaghdú, agus an tráth céanna, aitheantas a thabhairt don ghá atá le beartais an‑chlaochlaitheacha. Tá an tAontas tiomanta freisin do Chlár Oibre 2030 don Fhorbairt Inbhuanaithe agus dá Spriocanna Forbartha Inbhuanaithe. Le Straitéis Ceimiceán an Aontais um an Inbhuanaitheacht i mí Dheireadh Fómhair 2020 agus le Plean Gníomhaíochta um Uisce, Aer agus Ithir Saor ó Thruailliú a glacadh i mí Bealtaine 2021, tugtar aghaidh go sonrach ar ghnéithe truaillithe den Chomhaontú Glas don Eoraip. An tráth céanna, leagtar béim bhreise sa Straitéis Nua Tionsclaíochta don Eoraip ar an ról a d’fhéadfadh a bheith ag teicneolaíochtaí claochlaitheacha. I measc na mbeartas eile atá ábhartha maidir leis an tionscnamh seo tá an pacáiste ‘Oiriúnach do 55’, an Straitéis um Meatán agus Gealltanas Ghlaschú um Meatán, an Straitéis maidir le hOiriúnú don Athrú Aeráide, an Straitéis Bhithéagsúlachta, an Straitéis Ón bhFeirm go dtí an Forc agus an Tionscnamh um Tháirgí Inbhuanaithe. Ina theannta sin, mar chuid de fhreagairt an Aontais ar an gcogadh idir an Rúis agus an Úcráin in 2022, moltar le REPowerEU comhghníomhaíocht Eorpach chun tacú le soláthairtí fuinnimh a éagsúlú, chun dlús a chur leis an aistriú chuig fuinneamh in‑athnuaite agus chun feabhas a chur ar éifeachtúlacht fuinnimh. (2)Leis an gComhaontú Glas don Eoraip, fógraíodh athbhreithniú ar bhearta an Aontais chun aghaidh a thabhairt ar thruailliú ó mhórshuiteálacha tionsclaíocha, lena n‑áirítear athbhreithniú a dhéanamh ar raon feidhme earnála na reachtaíochta agus conas í a chur i gcomhréir iomlán le beartais aeráide, beartais fuinnimh agus beartais an gheilleagair chiorclaigh. Ina theannta sin, iarrtar freisin sa Phlean Gníomhaíochta um Uisce, Aer agus Ithir Saor ó Thruailliú, sa Phlean Gníomhaíochta um an nGeilleagar Ciorclach agus sa Straitéis ón bhFeirm go dtí an Forc astaíochtaí truailleán a laghdú ag an bhfoinse, lena n‑áirítear foinsí nach dtagann faoi raon feidhme Threoir 2010/75/AE ó Pharlaimint na hEorpa agus ón gComhairle faoi láthair. Is gá, mar sin, truailliú ó ghníomhaíochtaí agraithionsclaíocha áirithe a áireamh i raon feidhme na Treorach sin chun aghaidh a thabhairt orthu. (3)Tá tionscal eastóscach an Aontais ríthábhachtach chun aidhmeanna an Chomhaontaithe Ghlais don Eoraip agus na Straitéise Eorpaí maidir le Tionsclaíocht a bhaint amach, lena n‑áirítear í a thabhairt cothrom le dáta. Tá tábhacht straitéiseach ag baint le hamhábhair maidir leis an aistriú digiteach agus an aistriú glas, maidir leis an gclaochlú fuinnimh, an claochlú ábhar agus claochlú an gheilleagair chiorclaigh agus chun athléimneacht eacnamaíoch an Aontais a neartú. Chun na cuspóirí sin a bhaint amach, is gá tuilleadh forbartha a dhéanamh ar acmhainneacht intíre inbhuanaithe. Chuige sin, teastaíonn bearta éifeachtacha, saincheaptha agus comhchuibhithe chun a áirithiú go leagtar síos agus go n‑úsáidtear na teicnící is fearr atá ar fáil, agus ar an mbealach sin próisis a chur i bhfeidhm arb iad na cinn is éifeachtúla iad agus a bhfuil an tionchar is ísle is féidir acu ar shláinte an duine agus ar an gcomhshaol. Sásraí rialachais Threoir 2010/75/AE a bhfuil dlúthbhaint acu le forbairt ceanglas comhshaoil atá comhaontaithe agus saincheaptha, is sásraí iad a bheidh ag tacú le fás inbhuanaithe na ngníomhaíochtaí sin san Aontas. Trí chaighdeáin a chomhaontaítear go comhpháirteach a fhorbairt agus a bheith ar fáil, beidh cothrom na hiomaíochta san Aontais agus áiritheofar ardleibhéal cosanta do shláinte an duine agus don chomhshaol an tráth céanna. Is iomchuí, dá bhrí sin, na gníomhaíochtaí sin a áireamh i raon feidhme Threoir 2010/75/AE. (4)Tá tógáil muc, éanlaithe clóis agus eallaigh ina cúis mhór le hastaíochtaí truailleán isteach san aer agus san uisce. Chun astaíochtaí truailleán den sórt sin a laghdú, lena n‑áirítear amóinia, meatán, níotráití agus astaíochtaí gás ceaptha teasa agus, ar an mbealach sin, cáilíocht an aeir, an uisce agus na hithreach a fheabhsú, is gá an tairseach a ísliú ar os a cionn a áirítear suiteálacha muc agus éanlaithe clóis i raon feidhme Threoir 2010/75/AE agus feirmeoireacht eallaigh a áireamh sa raon feidhme sin freisin. Le ceanglais ábhartha BAT, cuirtear san áireamh cineál, méid, dlús agus castacht na suiteálacha sin, lena n‑áirítear sainiúlachtaí na gcóras tógála eallaigh atá bunaithe ar fhéarach, i gcás nach dtógtar ainmhithe ach go séasúrach i suiteálacha faoi dhíon, agus raon na dtionchar ar an gcomhshaol a d’fhéadfadh a bheith acu. Tá gá leis an aistriú i dtreo cleachtais talmhaíochta a éireoidh níos neamhdhíobhálaí don chomhshaol de réir a chéile, agus is é is aidhm do na ceanglais chomhréireachta in BAT feirmeoirí a spreagadh an t‑aistriú sin a chur chun feidhme.

(5)Is dócha go dtiocfaidh méadú nach beag ar líon na suiteálacha mórscála laistigh den Aontas ina dtairgfear ceallraí le haghaidh feithiclí leictreacha faoi 2040, rud a chuirfidh le sciar an Aontais de tháirgeadh domhanda na gceallraí. Cé go rialaítear roinnt de ghníomhaíochtaí luachshlabhra na gceallraí cheana féin le Treoir 2010/75/AE agus rialaítear ceallraí mar tháirgí le Rialachán (AE).../... ó Pharlaimint na hEorpa agus ón gComhairle* +, is gá fós suiteálacha móra ina monaraítear ceallraí a áireamh i raon feidhme na Treorach, chun a áirithiú go gcumhdaítear iad freisin leis na ceanglais a leagtar amach i dTreoir 2010/75/AE agus, dá bhrí sin, go rannchuideoidh siad le fás níos inbhuanaithe monaraithe ceallraí. Trí shuiteálacha móra ina monaraítear ceallraí a áireamh i raon feidhme Threoir 2010/75/AE, cuirfear feabhas ar inbhuanaitheacht na gceallraí ar bhealach iomlánaíoch agus déanfar an tionchar a bheidh acu ar an gcomhshaol ar feadh a saolré a íoslaghdú. (6)D’fhonn rochtain phoiblí ar fhaisnéis faoin gcomhshaol a neartú a thuilleadh, is gá a shoiléiriú go bhfuil na ceadanna le haghaidh suiteálacha arna ndeonú de bhun Threoir 2010/75/AE le cur ar fáil don phobal ar an idirlíon, saor in aisce agus gan an rochtain a shrianadh d’úsáideoirí cláraithe amháin. Ba cheart achoimre aonfhoirmeach ceadanna a chur ar fáil don phobal faoi na coinníollacha céanna. (7)D’fhéadfaí gurb ann do thionchar truaillithe, lena n‑áirítear nuair is teagmhais nó timpistí is cúis leis, i limistéar atá níos mó ná críoch Ballstáit. I gcásanna den sórt sin, gan dochar do Threoir 2012/18/AE ó Pharlaimint na hEorpa agus ón gComhairle, chun iarmhairtí teagmhas nó timpistí ar shláinte an duine agus ar an gcomhshaol a theorannú agus chun teagmhais nó timpistí eile a d’fhéadfadh a bheith ann a chosc, tá gá le faisnéis phras agus le dlúth‑chomhordú idir údaráis inniúla na mBallstát a ndéanann na heachtraí sin difear dóibh nó a bhféadfadh na heachtraí sin difear a dhéanamh dóibh. Dá bhrí sin, i gcás aon teagmhais nó timpiste a mbeidh tionchar nach beag aige ar an gcomhshaol nó ar shláinte an duine i mBallstát eile, ba cheart faisnéis agus comhar trasteorann ildisciplíneach idir na Ballstáit a ndéantar difear dóibh a chothú chun na hiarmhairtí ar an gcomhshaol agus ar shláinte an duine a theorannú agus chun teagmhais nó timpistí eile a d’fhéadfadh a bheith ann a chosc. (8)Ba cheart do na Ballstáit bearta dearbhaithe comhlíontachta a ghlacadh freisin chun comhlíonadh na n‑oibleagáidí a chuirtear ar dhaoine nádúrtha nó dlítheanacha faoi Threoir 2010/75/AE a chur chun cinn, a fhorfheidhmiú agus chun faireachán a dhéanamh air. Mar chuid de bhearta dearbhaithe comhlíontachta, ba cheart d’údaráis inniúla a bheith in ann oibriú suiteála a chur ar fionraí i gcás ina mbeidh contúirt ann do shláinte an duine nó go mbeidh éifeacht dhíobhálach nach beag ar an gcomhshaol, nó go mbeidh an riosca ann go mbeidh an chontúirt nó an éifeacht sin ann, de dheasca sárú leanúnach ar choinníollacha an cheada agus de dheasca nár cuireadh torthaí na tuarascála cigireachta i bhfeidhm, chun deireadh a chur leis an gcontúirt sin. (9)Maidir le suiteálacha a thagann faoi raon feidhme Threoir 2010/75/AE lena ndéantar gníomhaíochtaí a liostaítear in Iarscríbhinn I a ghabhann le Treoir 2003/87/CE, chun a n‑éifeachtúlacht fuinnimh a chothú, is iomchuí na suiteálacha sin a cheangal ceanglais éifeachtúlachta fuinnimh a chomhlíonadh i leith aonaid dócháin nó aonaid eile a astaíonn dé-ocsaíd charbóin ar an suíomh. (10)Baineadh de thátal as an meastóireacht a rinneadh ar Threoir 2010/75/AE gur gá na naisc idir an Treoir sin agus Rialachán (CE) Uimh. 1907/2006 a neartú chun aghaidh níos fearr a thabhairt ar na rioscaí a bhaineann le húsáid ceimiceán i suiteálacha a thagann faoi raon feidhme Threoir 2010/75/AE. Chun sineirgí a fhorbairt idir an obair a dhéanann an Ghníomhaireacht Eorpach Ceimiceán (ECHA) ar cheimiceáin agus doiciméid tagartha BAT a ullmhú faoi Threoir 2010/75/AE, ba cheart ról foirmiúil a thabhairt do ECHA san ullmhúchán sin de dhoiciméad tagartha BAT. (11)Chun an malartú faisnéise lena dtacaítear le cinneadh na leibhéal astaíochta agus na leibhéal feidhmíochta comhshaoil a bhaineann leis na teicnící is fearr atá ar fáil (BAT) a éascú, agus sláine faisnéise rúnda gnó a choinneáil ar bun an tráth céanna, ba cheart na nósanna imeachta a shonrú maidir le faisnéis a láimhseáil, ar faisnéis rúnda ghnó í nó ar faisnéis í atá íogair ó thaobh na tráchtála de, agus a bhailítear ón tionscal i gcomhthéacs an mhalartaithe faisnéise arna eagrú ag an gCoimisiún chun doiciméid tagartha BAT a dhréachtú, a athbhreithniú nó a thabhairt cothrom le dáta. Ba cheart a áirithiú nach ndéanfaidh daoine aonair atá rannpháirteach sa mhalartú faisnéise faisnéis ar faisnéis rúnda ghnó í nó ar faisnéis í atá íogair ó thaobh na tráchtála de a chomhroinnt le haon ionadaí gnóthas nó comhlachtaí trádála a bhfuil leas eacnamaíoch acu sna gníomhaíochtaí tionsclaíocha lena mbaineann agus sna margaí gaolmhara. Tá malartú faisnéise den sórt sin gan dochar do dhlí iomaíochta an Aontais, go háirithe Airteagal 101 den Chonradh ar Fheidhmiú an Aontais Eorpaigh (CFAE). (12)Chun cosaint shláinte an duine agus an chomhshaoil ina iomláine a áirithiú, tá gá le sineirgí agus comhordú le reachtaíocht ábhartha eile an Aontais maidir leis an gcomhshaol, ag gach céim dá cur chun feidhme. Dá bhrí sin, ba cheart dul i gcomhairle go cuí leis na húdaráis inniúla ábhartha uile a áirithíonn comhlíonadh reachtaíocht ábhartha eile an Aontais maidir leis an gcomhshaol sula ndeonófar cead faoi Threoir 2010/75/AE. (13)D’fhonn feidhmíocht chomhshaoil agus sábháilteacht na suiteála a fheabhsú go leanúnach, lena n‑áirítear trí ghiniúint dramhaíola a chosc, úsáid acmhainní agus athúsáid uisce a bharrfheabhsú, agus rioscaí a bhaineann le húsáid substaintí guaiseacha a chosc nó a laghdú, ba cheart don oibreoir córas bainistíochta comhshaoil (EMS) a bhunú agus a chur chun feidhme i gcomhréir le conclúidí ábhartha BAT, agus ba cheart dó é a chur ar fáil don phobal. Ba cheart go gcumhdófaí le EMS freisin bainistíocht na rioscaí a bhaineann le substaintí guaiseacha a úsáid agus anailís ar an bhféidearthacht roghanna malartacha níos sábháilte a chur in ionad na substaintí guaiseacha. (14)Is gá na coinníollacha a shonrú a thuilleadh faoina bhféadfaidh an t‑údarás inniúil na próisis chóireála iartheachtacha i ngléasra cóireála fuíolluisce a chur san áireamh agus na teorainnluachanna astaíochta is infheidhme maidir le scaoilte truailleán san uisce á socrú aige i gcead arna dheonú faoi Threoir 2010/75/AE, chun a áirithiú nach bhfágfaidh scaoilte den sórt sin go mbeidh ualach méadaithe truailleán in uiscí glactha i gcomparáid le staid ina gcuirfidh an tsuiteáil BAT i bhfeidhm agus ina gcomhlíonfaidh sí leibhéil astaíochta a bhaineann leis na teicnící is fearr atá ar fáil i gcás scaoilte díreacha. (15)Chun ardleibhéal cosanta do shláinte an duine agus don chomhshaol ina iomláine a sholáthar, is gá inter alia teorainnluachanna astaíochta a leagan síos i gceadanna ar leibhéal lena n‑áiritheofar comhlíonadh na leibhéal astaíochta is infheidhme a bhaineann leis na teicnící is fearr atá ar fáil a leagtar amach i gconclúidí BAT. De ghnáth, sloinntear leibhéil astaíochta a bhaineann leis na teicnící is fearr atá ar fáil (BAT-AELanna) mar raonta, seachas mar luachanna aonair, chun na difríochtaí a léiriú laistigh de chineál áirithe suiteála a eascraíonn as éagsúlacht sna feidhmíochtaí comhshaoil a bhaintear amach agus BAT á gcur i bhfeidhm. Ní thabharfaidh BAT áirithe an fheidhmíocht chéanna i gcás suiteálacha éagsúla, d’fhéadfadh sé nach bhfuil roinnt BAT oiriúnach lena n‑úsáid i suiteálacha áirithe, nó d’fhéadfadh sé go bhfuil meascán BAT níos éifeachtaí i gcás truailleáin áirithe nó meán áirithe comhshaoil ná BAT eile, mar shampla. Cuireadh baint amach ardleibhéal cosanta do shláinte an duine agus don chomhshaol ina iomláine i gcontúirt mar gheall ar an gcleachtas mar atá teorainnluachanna astaíochta a shocrú ag an gceann is scaoilte den raon leibhéal astaíochta a bhaineann leis na teicnící is fearr atá ar fáil, gan a mheas go bhféadfadh suiteáil áirithe leibhéil astaíochta níos ísle a bhaint amach trí na teicnící is fearr atá ar fáil a chur i bhfeidhm. Le cleachtas den sórt sin, cuirtear drochmhisneach ar shuiteálacha atá chun tosaigh i dtaobh teicnící atá níos éifeachtaí a chur chun feidhme, agus cuirtear bac ar chothrom na hiomaíochta a bhaint amach ar ardleibhéal cosanta do shláinte an duine agus don chomhshaol. Ba cheart, dá bhrí sin, a cheangal ar údaráis inniúla na teorainnluachanna astaíochta is ísle is féidir a leagan síos i gceadanna, ar teorainnluachanna iad lena léirítear feidhmíocht BAT i gcás na suiteálacha sonracha, agus raon iomlán BAT-AELanna á chur san áireamh agus á fhéachaint leis an bhfeidhmíocht chomhshaoil is fearr is féidir a bhaint amach le haghaidh na suiteálacha; is é sin mura léiríonn an t‑oibreoir go n‑éireoidh leis an tsuiteáil lena mbaineann teorainnluachanna astaíochta níos scaoilte a chomhlíonadh má chuireann sí na teicnící is fearr atá ar fáil i bhfeidhm, ar teicnící iad a ndéantar tuairisc orthu i gconclúidí BAT. (16)Ba cheart rannchuidiú Threoir 2010/75/AE le héifeachtúlacht acmhainní agus fuinnimh agus leis an ngeilleagar ciorclach san Aontas a dhéanamh níos éifeachtaí, agus bunphrionsabal na héifeachtúlachta fuinnimh á chur san áireamh mar threoirphrionsabal de bheartas fuinnimh an Aontais. Dá bhrí sin, ba cheart a leagan síos sna ceadanna, i gcás inar féidir, teorainnluachanna feidhmíochta comhshaoil sainordaitheacha maidir le leibhéil tomhaltais agus le leibhéil éifeachtúlachta acmhainní, lena n‑áirítear maidir le húsáid uisce, fuinnimh agus ábhar athchúrsáilte, bunaithe ar na leibhéil feidhmíochta comhshaoil a bhaineann leis na teicnící is fearr atá ar fáil (BAT-AEPLanna) a leagtar amach i gcinntí maidir le conclúidí BAT. (17)D’fhonn astú truailleán ó shuiteálacha a thagann faoi raon feidhme Threoir 2010/75/AE a chosc nó a íoslaghdú agus d’fhonn cothrom na hiomaíochta a chur ar fáil ar fud an Aontais, ba cheart na coinníollacha faoina bhféadfar maoluithe ar theorainnluachanna astaíochta a dheonú a leagan amach ar bhealach níos fearr trí úsáid a bhaint as prionsabail ghinearálta, chun a áirithiú go gcuirfear na maoluithe sin chun feidhme ar bhealach níos comhchuibhithe ar fud an Aontais. Thairis sin, níor cheart maoluithe ar theorainnluachanna astaíochta a dheonú i gcás ina bhféadfaidís comhlíonadh na gcaighdeán cáilíochta comhshaoil a chur i mbaol. (18)Baineadh de thátal as an meastóireacht a rinneadh ar Threoir 2010/75/AE go raibh neamhréireacht sna cineálacha cur chuige measúnaithe comhlíontachta le haghaidh suiteálacha a chumhdaítear le Caibidil II den Treoir sin. Chun ardleibhéal cosanta don chomhshaol ina iomláine a bhaint amach, cur chun feidhme comhsheasmhach dhlí an Aontais agus cothrom na hiomaíochta ar fud an Aontais a áirithiú, agus an tráth céanna, an t‑ualach riaracháin ar ghnólachtaí agus ar údaráis phoiblí á íoslaghdú, ba cheart don Choimisiún rialacha comhchoiteanna a leagan síos, atá bunaithe ar na teicnící is fearr atá ar fáil, maidir le measúnú ar chomhlíonadh na dteorainnluachanna astaíochta agus maidir le leibhéil thomhaiste d’astaíochtaí san aer agus san uisce araon a bhailíochtú. Ba cheart tús áite a bheith ag na rialacha sin maidir le measúnú comhlíontachta ar na rialacha a leagtar amach i gCaibidlí III agus IV maidir le measúnú ar chomhlíonadh na dteorainnluachanna astaíochta atá in Iarscríbhinní V agus VI a ghabhann le Treoir 2010/75/AE. (19)Le caighdeáin cáilíochta comhshaoil, tagraítear do na ceanglais uile a leagtar amach i ndlí an Aontais, amhail reachtaíocht an Aontais maidir le haer agus le huisce; ar ceanglais iad nach mór a chomhlíonadh ag timpeallacht áirithe nó ag cuid ar leith di ag tráth áirithe. Dá bhrí sin, is iomchuí a shoiléiriú gur cheart d’údaráis inniúla, agus cead á dheonú acu do shuiteáil, ní hamháin coinníollacha a leagan amach chun a áirithiú go gcomhlíonfaidh oibríochtaí na suiteála na conclúidí maidir leis na teicnící is fearr atá ar fáil, ach i gcás inarb iomchuí, d’fhonn rannchuidiú sonrach na suiteála leis an truailliú a tharlaíonn sa limistéar ábhartha a laghdú, ba cheart dóibh freisin coinníollacha breise sonracha a áireamh sa chead atá níos déine ná na coinníollacha a leagtar amach i gconclúidí ábhartha BAT, chun a áirithiú go gcomhlíonfaidh an tsuiteáil caighdeáin cáilíochta comhshaoil. Féadfar a bheith i gceist leis na coinníollacha sin teorainnluachanna astaíochta níos déine a shocrú nó oibríocht nó acmhainneacht na suiteála a theorannú. (20)Ba cheart don údarás inniúil coinníollacha an cheada a athbhreithniú go rialta agus, i gcás inar gá, a thabhairt cothrom le dáta chun comhlíonadh na reachtaíochta ábhartha a áirithiú. Ba cheart athbhreithniú nó tabhairt cothrom le dáta den sórt sin a dhéanamh freisin i gcás inar gá don tsuiteáil caighdeán cáilíochta comhshaoil a chomhlíonadh, lena n‑áirítear i gcás caighdeán cáilíochta comhshaoil nua nó athbhreithnithe nó i gcás inar gá an ceadúnas a athbhreithniú mar gheall ar stádas na timpeallachta glactha chun go mbainfear comhlíonadh na bpleananna agus na gclár arna socrú faoi reachtaíocht an Aontais amach, amhail na pleananna bainistíochta abhantraí faoi Threoir 2000/60/CE ó Pharlaimint na hEorpa agus ón gComhairle. (21)Ag an seachtú seisiún a bhí ag páirtithe i gCoinbhinsiún Aarhus maidir le Rochtain ar Fhaisnéis, Rannpháirtíocht an Phobail i gCinnteoireacht agus Rochtain ar Cheartas i gCúrsaí Comhshaoil, d’fhormhuinigh siad torthaí Choiste an Choinbhinsiúin um Chomhlíontacht i gcás ACCC/C/2014/121, ar dá réir, trí chreat dlíthiúil a chur ar bun nach mbeartaítear leis aon fhéidearthacht maidir le rannpháirtíocht an phobail i ndáil le hathmhachnamh ná le tabhairt cothrom le dáta faoi Airteagal 21(3), (4) agus (5)(b) agus (c) de Threoir 2010/75/AE, ní chomhlíonann an tAontas Eorpach Airteagal 6 (10) den Choinbhinsiún. Tá na torthaí sin formhuinithe ag an Aontas agus ag a Bhallstáit, agus d’fhonn Coinbhinsiún Aarhus a chomhlíonadh ina iomláine, is gá a shonrú gur cheart deiseanna luatha agus éifeachtacha a thabhairt don phobal lena mbaineann páirt a ghlacadh i ndeonú nó i dtabhairt cothrom le dáta coinníollacha ceada arna socrú ag an údarás inniúil freisin nuair a dhéantar coinníollacha ceada a athmheas tar éis fhoilsiú na gcinntí maidir le conclúidí BAT a bhaineann le príomhghníomhaíocht na suiteála; nuair is féidir laghdú astaíochtaí nach beag a dhéanamh de bharr forbairtí sna teicnící is fearr atá ar fáil; nuair is gá teicnící eile a úsáid mar gheall ar an tsábháilteacht oibríochtúil; nuair is gá caighdeán cáilíochta comhshaoil nua nó athbhreithnithe a chomhlíonadh. (22)Mar a shoiléirítear le cásdlí na Cúirte Breithiúnais, ní fhéadfaidh na Ballstáit an seasamh dlí chun agóid a dhéanamh in aghaidh cinneadh ó údarás poiblí a shrianadh do na ndaoine sin den phobal lena mbaineann a bhí rannpháirteach sa nós imeachta riaracháin roimhe sin chun an cinneadh sin a ghlacadh. Mar a shoiléirítear freisin le cásdlí na Cúirte Breithiúnais, chun rochtain éifeachtach ar cheartas in ábhair chomhshaoil agus leigheasanna éifeachtacha a bheith ann, is gá inter alia go bhfuil sé de cheart ag baill den phobal lena mbaineann iarraidh ar an gcúirt nó ar chomhlacht inniúil neamhspleách agus neamhchlaonta bearta eatramhacha a ordú chun cás áirithe truaillithe a chosc, lena n‑áirítear, i gcás inar gá, tríd an gcead is ábhar díospóide a chur ar fionraí go sealadach. Dá bhrí sin, ba cheart a shonrú nár cheart seasamh dlíthiúil a bheith ag braith ar an ról a bhí ag an duine lena mbaineann den phobal le linn céim rannpháirtíochta de na nósanna imeachta cinnteoireachta faoin Treoir seo. Ina theannta sin, ba cheart aon nós imeachta um athbhreithniú a bheith cóir, cothrom, tráthúil agus gan bheith róchostasach, agus ba cheart foráil a dhéanamh ann maidir le sásraí leormhaithe éifeachtacha sásaimh, lena n‑áirítear faoiseamh urghaire de réir mar is iomchuí. (23)Ba cheart go dtarlódh comhar trasteorann sula ndeonófar ceadanna i gcás ina bhféadfadh oibriú suiteála difear a dhéanamh do níos mó ná Ballstát amháin, agus ba cheart a áireamh ann an pobal lena mbaineann agus na húdaráis inniúla sna Ballstáit eile a bhféadfaí difear a dhéanamh dóibh a chur ar an eolas faoi roimh ré agus dul i gcomhairle leo roimh ré. (24)Leis an meastóireacht a rinneadh ar Threoir 2010/75/AE, fuarthas amach, fiú dá gcothódh sé claochlú thionscal na hEorpa, nach bhfuil sí dinimiciúil go leor agus nach dtacaíonn sí go leordhóthanach le próisis agus teicneolaíochtaí nuálacha a úsáid. Is iomchuí, dá bhrí sin, tástáil agus úsáid teicnící atá ag teacht chun cinn a bhfuil feidhmíocht chomhshaoil fheabhsaithe acu a éascú, comhar a éascú le taighdeoirí agus le tionscail i dtionscadail taighde arna gcistiú go poiblí faoi réir na gcoinníollacha dá bhforáiltear sna hionstraimí cistiúcháin ábhartha Eorpacha agus náisiúnta, chomh maith le lárionad tiomnaithe a bhunú chun tacú leis an nuálaíocht trí fhaisnéis faoi theicnící nuálacha a bhailiú agus anailís a dhéanamh uirthi, lena n‑áirítear teicnící atá ag teacht chun cinn, atá ábhartha maidir le gníomhaíochtaí a thagann faoi raon feidhme na Treorach sin agus a leibhéal forbartha ó thaighde go húsáid (leibhéal na hullmhachta teicneolaí nó ‘LUT’) agus a bhfeidhmíocht chomhshaoil a chur i dtréith. Déanfaidh sin eolas freisin don mhalartú faisnéise maidir le doiciméid tagartha BAT a tharraingt suas, a athbhreithniú agus a thabhairt cothrom le dáta. Na teicnící nuálacha atá le bailiú agus le hanailísiú ag an ionad, ba cheart iad a bheith ar a laghad ag an leibhéal teicneolaíochta a léirítear sa timpeallacht ábhartha (timpeallacht atá ábhartha ó thaobh na tionsclaíochta de i gcás eochairtheicneolaíochtaí cumasúcháin) nó léiriú fréamhshamhail córais i dtimpeallacht oibríochta (LUT 6-7).

(25)Chun cuspóirí an Aontais maidir le geilleagar glan ciorclach aeráidneodrach a bhaint amach faoi 2050, is gá geilleagar an Aontais a chlaochlú ó bhonn. I gcomhréir leis an 8ú Clár Gníomhaíochta don Chomhshaol, ba cheart, dá bhrí sin, a cheangal ar oibreoirí suiteálacha a chumhdaítear le Treoir 2010/75/AE pleananna claochlaithe a áireamh ina gcórais bainistíochta comhshaoil. Ina theannta sin, comhlánófar leis na pleananna claochlaithe sin na ceanglais maidir le Tuairisciú Inbhuanaitheachta Corparáideach faoi Threoir 2013/34/AE ó Pharlaimint na hEorpa agus ón gComhairle trí bhealach a sholáthar chun na ceanglais sin a chur chun feidhme go coincréiteach ar leibhéal na suiteála. Is é an chéad tosaíocht na gníomhaíochtaí dianfhuinnimh a liostaítear in Iarscríbhinn I a chlaochlú. Dá bhrí sin, ba cheart d’oibreoirí suiteálacha dianfhuinnimh pleananna claochlaithe a chur ar fáil faoin 30 Meitheamh 2030. Ba cheart a cheangal ar oibreoirí suiteálacha a dhéanann gníomhaíochtaí eile a liostaítear in Iarscríbhinn I pleananna claochlaithe a chur ar fáil mar chuid d’athmheas agus tabhairt cothrom le dáta an cheada tar éis fhoilsiú na gcinntí maidir le conclúidí BAT a fhoilseofar tar éis an 1 Eanáir 2030. Cé gur cheart na pleananna claochlaithe leanúint de bheith ina ndoiciméid tháscacha a ullmhaítear faoi fhreagracht na n‑oibreoirí, ba cheart don eagraíocht iniúchóireachta ar conradh ag na hoibreoirí mar chuid dá gcórais bainistíochta comhshaoil a sheiceáil go bhfuil iontu an t‑íosmhéid faisnéise a bheidh le socrú ag an gCoimisiún Eorpach i ngníomh cur chun feidhme, agus ba cheart do na hoibreoirí na pleananna claochlaithe a chur ar fáil don phobal. (26)Tá gá le tuilleadh soiléireachta maidir leis na critéir chun measúnú a dhéanamh ar cé acu atá na gáis ghlanta nó na leachtanna glanta a eascraíonn as gású nó pirealú dramhaíola íonaithe go leordhóthanach sa mhéid nach dramhaíl iad a thuilleadh sula loisctear iad nó nach bhfuil. (27)I bhfianaise líon ard na suiteálacha tógála ba cheart a áireamh faoi raon feidhme Threoir 2010/75/AE agus i bhfianaise shimplíocht phróisis agus phatrúin astaíochta na suiteálacha sin i gcomparáid le suiteálacha eile, is iomchuí nósanna imeachta sonracha riaracháin a leagan amach chun ceadanna a eisiúint agus maidir le hoibriú na ngníomhaíochtaí ábhartha atá oiriúnaithe don earnáil, gan dochar do cheanglais a bhaineann le faisnéis phoiblí, rannpháirtíocht an phobail, faireachán ná comhlíontacht. (28)De bharr teicnící nuálacha atá ag teacht ar an margadh, tá coinne leis go dtiocfaidh laghdú níos mó agus níos mó ar astaíochtaí truailleán agus gás ceaptha teasa araon ó shuiteálacha a thagann faoi raon feidhme Threoir 2010/75/AE agus Threoir 2003/87/CE ó Pharlaimint na hEorpa agus ón gComhairle araon. Cé go mbeifear in ann sineirgí eile a thógáil idir na Treoracha sin dá bharr sin, d’fhéadfadh sé difear a dhéanamh dá n‑oibriú, lena n‑áirítear ar an margadh carbóin. Tá foráil i dTreoir 2003/87/CE maidir leis sin chun athbhreithniú a dhéanamh ar éifeachtacht na sineirgí le Treoir 2010/75/AE, agus lena n‑éilítear ceadanna atá ábhartha maidir leis an gcomhshaol agus leis an aeráid a chomhordú chun a áirithiú go bhforghníomhófar na bearta is gá chun cuspóirí aeráide agus fuinnimh an Aontais a chomhlíonadh go héifeachtúil agus ar bhealach níos tapúla. Chun dinimic na nuálaíochta maidir leis sin agus an t‑athbhreithniú dá dtagraítear in Airteagal 8 de Threoir 2003/87/CE a chur san áireamh, ba cheart don Choimisiún tuarascáil lena ndéanfar athbhreithniú ar chur chun feidhme Threoir 2010/75/AE a chur faoi bhráid Pharlaimint na hEorpa agus na Comhairle faoi 2028 agus gach 5 bliana ina dhiaidh sin. (29)Chun a áirithiú go leanfaidh Treoir 2010/75/AE dá cuspóirí a chomhlíonadh chun astaíochtaí truailleán a chosc nó a laghdú agus ardleibhéal cosanta do shláinte an duine agus don chomhshaol a bhaint amach, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún chun an Treoir sin a fhorlíonadh chun rialacha oibriúcháin a bhunú ina mbeidh ceanglais maidir le gníomhaíochtaí a bhaineann le héanlaith chlóis, muca agus eallach a thógáil, agus chun Iarscríbhinní I agus Ia a ghabhann leis an Treoir sin a leasú trí ghníomhaíocht agraithionsclaíoch a chur isteach chun a áirithiú go gcomhlíonfaidh sí a cuspóirí chun astaíochtaí truailleán a chosc nó a laghdú agus ardleibhéal cosanta do shláinte an duine agus don chomhshaol a bhaint amach. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile an tráth céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe. (30)Chun coinníollacha aonfhoirmeacha a áirithiú maidir le Treoir 2010/75/AE a chur chun feidhme, ba cheart cumhachtaí cur chun feidhme a thabhairt don Choimisiún a mhéid a bhaineann le leagan síos na nithe seo a leanas: (i) an fhormáid atá le húsáid le haghaidh achoimre an cheada; (ii) modheolaíocht chaighdeánaithe chun measúnú a dhéanamh ar an díréireacht idir na costais a bhaineann le conclúidí BAT a chur chun feidhme agus na tairbhí comhshaoil a d’fhéadfadh a bheith ann (iii) an modh tomhais chun measúnú a dhéanamh ar chomhlíonadh na dteorainnluachanna astaíochta a leagtar amach sa chead maidir le hastaíochtaí san aer agus san uisce (iv) na socruithe mionsonraithe is gá chun an lárionad nuálaíochta um chlaochlú tionsclaíoch agus um astaíochtaí tionsclaíocha a bhunú agus a fheidhmiú, agus (v) an fhormáid atá le húsáid le haghaidh pleananna claochlaithe. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (31)Chun cur chun feidhme agus forfheidhmiú éifeachtach na n‑oibleagáidí a leagtar amach i dTreoir 2010/75/AE a áirithiú, is gá an t‑íosmhéid inneachair a bheidh i bpionóis éifeachtacha, chomhréireacha agus athchomhairleacha a shonrú. Déantar dochar do chothrom na hiomaíochta maidir le hastaíochtaí tionsclaíocha ar fud an Aontais mar gheall ar éagothromaíochtaí i gcórais pionós, ar an bhfíoras go meastar in a lán cásanna go bhfuil pionóis arna ngearradh ró‑íseal chun éifeacht dhíspreagthach a bheith acu ar iompraíochtaí neamhdhleathacha, agus ar an easpa cur chun feidhme aonfhoirmigh ó Bhallstát go chéile. Ba cheart Treoir 2008/99/CE maidir le cosaint an chomhshaoil tríd an dlí coiriúil a chur san áireamh i gcás inar cion laistigh de raon feidhme Threoir 2008/99/CE é sárú a bhraitear faoin Treoir seo. (32)I gcás ina ndearnadh dochar do shláinte an duine de dheasca sárú ar bhearta náisiúnta arna nglacadh de bhun Threoir 2010/75/AE, ba cheart do na Ballstáit a áirithiú go bhfuil na daoine aonair a ndéantar difear dóibh in ann cúiteamh maidir leis an dochar sin a éileamh agus a fháil ó na daoine nádúrtha nó dlítheanacha ábhartha agus, i gcás inarb iomchuí, ó na húdaráis inniúla ábhartha atá freagrach as an sárú. Leis na rialacha sin maidir le cúiteamh, rannchuidítear leis na cuspóirí a leagtar síos in Airteagal 191 CFAE a shaothrú, maidir le cáilíocht an chomhshaoil a chaomhnú, a chosaint agus a fheabhsú agus sláinte an duine a chosaint. Ina theannta sin, cuireann siad bonn taca faoin gceart chun na beatha, chun sláine an duine agus chun cúraim sláinte a leagtar síos in Airteagail 2, 3 agus 35 de Chairt um Chearta Bunúsacha an Aontais Eorpaigh agus faoin gceart chun leighis éifeachtaigh mar a leagtar síos in Airteagal 47 den Chairt. Thairis sin, ní thugtar le Treoir 2004/35/CE ó Pharlaimint na hEorpa agus ón gComhairle ceart cúitimh do pháirtithe príobháideacha de thoradh ar dhamáiste don chomhshaol ná de thoradh ar gharbhagairt damáiste den sórt sin. (33)Is iomchuí, dá bhrí sin, go dtabharfaí aghaidh le Treoir 2010/75/AE ar an gceart le haghaidh cúiteamh de dheasca damáistí a bhain do dhaoine aonair. Chun a áirithiú go mbeidh daoine aonair in ann a gcearta a chosaint in aghaidh dochar don tsláinte de dheasca sáruithe ar Threoir 2010/75/AE, agus ar an bealach sin forfheidhmiú níos éifeachtúla na Treorach sin a áirithiú, ba cheart a thabhairt de chumhacht d’eagraíochtaí neamhrialtasacha a chuireann cosaint shláinte an duine nó cosaint an chomhshaoil chun cinn, lena n‑áirítear na heagraíochtaí neamhrialtasacha a chuireann cosaint tomhaltóirí chun cinn agus a chomhlíonann aon cheanglas faoin dlí náisiúnta, mar bhaill den phobal lena mbaineann, páirt a ghlacadh in imeachtaí, de réir mar a chinnfidh na Ballstáit, thar ceann aon íospartaigh nó chun tacú leis, gan dochar do rialacha náisiúnta nós imeachta maidir le hionadaíocht agus cosaint os comhair na gcúirteanna. De ghnáth, bíonn neamhspleáchas nós imeachta ag na Ballstáit chun leigheas éifeachtach in aghaidh sáruithe ar dhlí an Aontais a áirithiú, faoi réir urramú phrionsabail na coibhéise agus na héifeachtachta. Mar sin féin, is léir ón taithí a fuarthas go bhfuil sé deacair d’íospartaigh sáruithe ar Threoir 2010/75/AE, faoi na rialacha nós imeachta maidir leis an dualgas cruthúnais is infheidhme go ginearálta sna Ballstáit, nasc cúisíoch idir an dochar a fulaingíodh agus an sárú a léiriú, cé go bhfuil an‑mhórán fianaise eipidéimeolaíche ann maidir leis na tionchair dhiúltacha sláinte ar an daonra de dheasca truaillithe, go háirithe a mhéid a bhaineann le haer. Dá thoradh sin, i bhformhór na gcásanna, ní bhíonn bealach éifeachtach ag íospartaigh sáruithe ar Threoir 2010/75/AE cúiteamh a fháil as an dochar arb iad na sáruithe sin is cúis leis. Chun cearta daoine aonair a neartú chun cúiteamh a fháil as sáruithe ar Threoir 2010/75/AE agus chun rannchuidiú le forfheidhmiú níos éifeachtúla a ceanglas ar fud an Aontais, is gá an dualgas cruthúnais is infheidhme maidir le cásanna den sórt sin a oiriúnú. Dá bhrí sin, nuair atá duine aonair in ann fianaise sách láidir a chur ar fáil as a dtagann toimhde gurb é an sárú ar Threoir 2010/75/AE is bunús leis an dochar a rinneadh do shláinte duine aonair, nó gur chuir sé go mór leis, ba cheart don chosantóir an toimhde sin a bhréagnú chun a dhliteanas a sheachaint. (34)Ba cheart tionchar Threoir 2010/75/AE ar neamhspleáchas nós imeachta na mBallstát a theorannú don mhéid is gá chun na cuspóirí chun sláinte an duine a chosaint trí thimpeallacht shábháilte a shaothraítear inti a áirithiú, agus níor cheart go ndéanfadh sí difear do rialacha náisiúnta eile nós imeachta lena mbunaítear an ceart chun cúiteamh a lorg as sárui